Diari Oficial de la Generalitat Valenciana


Sumari del DOGV 9605, del 29-05-2023 (2023/5827)

ORDRE 13/2023, de 24 de maig, de la Conselleria d'Educació, Cultura i Esport, per la qual s'estableixen les bases reguladores per a la concessió de subvencions públiques en règim de concurrència competitiva destinades al foment d'activitats musicals.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9605

Data del DOGV
:   29-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5827

CVE
:   RGTK-R-1327-6645

Data del document
:   24-05-2023

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

ORDRE 13/2023, de 24 de maig, de la Conselleria d'Educació, Cultura i Esport, per la qual s'estableixen les bases reguladores per a la concessió de subvencions públiques en règim de concurrència competitiva destinades al foment d'activitats musicals. [2023/5827]  
Índex  
  
Preàmbul  
Article 1. Finalitat de les ajudes i àmbit d'aplicació  
Article 2. Modalitats d'ajudes  
Article 3. Persones i entitats beneficiàries de les ajudes  
Article 4. Concurrència i compatibilitat de subvencions  
Article 5. Import de les ajudes  
Article 6. Procediment de concessió  
Article 7. Forma i termini de presentació de sol·licituds  
Article 8. Reformulació de sol·licituds  
Article 9. Instrucció i avaluació  
Article 10. Criteris de valoració  
Article 11. Resolució  
Article 12. Obligacions comunes de les persones i entitats beneficiàries  
Article 13. Obligacions específiques de les persones i entitats beneficiàries segons la modalitat  
Article 14. Quantia mínima que es pot justificar i canvis substancials  
Article 15. Despeses subvencionables  
Article 16. Termini i forma de justificació  
Article 17. Pla de control  
Article 18. Pagament de les ajudes  
Article 19. Règim d'abonaments a compte, pagaments anticipats i garanties  
Article 20. Subcontractació  
Article 21. Notificació i comunicació a la Comissió Europea  
Article 22. Reintegrament i graduació d'incompliments  
Article 23. Infraccions i sancions  
Disposició addicional única. No-incidència pressupostària  
Disposició final única. Entrada en vigor  
  
  
PREÀMBUL  
  
L'apartat primer de l'article 44 de la Constitució disposa que els poders públics promouran i tutelaran l'accés a la cultura, a la qual tots tenen dret. Aquest mandat constitucional vincula tots els poders constituïts dins del marc de les respectives competències.  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, en l'article 49.1.4ª, estableix la competència exclusiva de la Generalitat en matèria de cultura.  
L'Institut Valencià de Cultura (d'ara en avant, IVC) és una entitat de dret públic de la Generalitat de les que preveu l'article 155 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, LHIS), adscrita a la Conselleria d'Educació, Cultura i Esport, amb competències en matèries culturals. Té entre les seues competències impulsar i donar suport als nous formats, les tendències i els continguts culturals per a desenvolupar-los a la Comunitat Valenciana, convocar i gestionar subvencions, ajudes i incentius de les diverses matèries culturals en què és competent i fomentar l'ocupació i l'ocupabilitat en els sectors culturals, segons el que disposa l'article 2, punt 2, lletres g, l i n, del Decret 5/2013, de 4 de gener, que aprova el Reglament d'organització i funcionament de l'IVC, modificat, a aquest efecte, pel Decret 141/2014, de 5 de setembre, del Consell.  
Un dels instruments essencials sobre els quals descansa la política cultural és el de les subvencions públiques. En el cas de les subvencions culturals, la importància d'aquestes consisteix, des de la perspectiva quantitativa, en el pes rellevant que aquesta despesa té en les assignacions pressupostàries anuals de l'IVC i, d'una altra banda, en la significació cada vegada més elevada que han adquirit els sectors culturals com una activitat econòmica. Així mateix, des de la perspectiva qualitativa, és un fet diferencial la gran diversitat de manifestacions en què es projecta l'activitat cultural i a les quals es dirigeixen els recursos públics.  
  
En compliment de les previsions derivades de la Llei 38/2003, de 17 de novembre, general de subvencions (d'ara en avant, LGS), del Reial decret 887/2006, de 21 de juliol, que va aprovar el Reglament de la Llei general de subvencions (d'ara en avant, RLGS) i en atenció al que disposen els articles 159 i següents de l'LHIS, ara resulta necessària una nova ordre de bases reguladores per a la concessió de subvencions públiques en règim de concurrència competitiva destinades a fomentar les activitats musicals, en les diverses manifestacions, diferenciada de la resta de subvencions concedides per l'IVC en matèria cultural. Això respon a l'objectiu d'atendre degudament el volum considerable de recursos financers que es canalitzen per mitjà de subvencions culturals de concurrència competitiva i a la particularitat d'aquestes subvencions respecte d'altres de les concedides des de l'IVC per al món de la cultura i, concretament per al sector de la música, sobretot tenint en compte l'ampli sector que abasten en les diverses modalitats que preveuen. El marc jurídic vigent fins ara, l'Ordre 8/2020, d'11 de juny, reuneix les diverses matèries culturals integrades en l'IVC. No obstant això, l'evolució del sector cultural no es produeix a un ritme uniforme i, a conseqüència de la consolidació de determinades activitats, es produeix una necessitat constant de canvis en una part d'una norma genèrica que, referida específicament al foment d'activitats musicals, no seria de cap manera precisa. A això s'uneix la conveniència d'ajustar les disposicions que han dificultat l'adaptació idònia d'aquestes ajudes a la realitat a què es destinen.  
  
Per tant, aquesta ordre constitueix un dels instruments legals de què disposa l'IVC per a dur a terme la seua activitat de foment del sector de la música, mitjançant la concessió d'ajudes públiques. Aquesta tècnica jurídica està sotmesa a la legislació de subvencions.   
Tot això en un marc de respecte i suport als valors i drets personals i socials com l'ús del valencià, la responsabilitat social, la igualtat i l'associacionisme, i els fonaments cívics del progrés econòmic i cultural de la Comunitat Valenciana.  
D'aquesta manera, s'actualitza i es millora el marc homogeni a què s'atenen les diverses línies de subvenció dels sectors culturals, d'acord amb el Pla normatiu de la Generalitat, en què està inclosa aquesta disposició, i el Pla estratègic de la Conselleria d'Educació, Cultura i Esport 2020-2023, aprovat per la Resolució de 23 de març del conseller d'Educació, Cultura i Esport (DOGV 8783, 07.04.2020), les línies de la qual es desenvoluparan i concretaran en les convocatòries respectives.  
  
En la tramitació d'aquesta norma s'han respectat els principis de bona regulació que preveu l'article 129 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPAC): principis de necessitat, eficàcia, proporcionalitat, seguretat jurídica, transparència i eficiència.  
Pel que fa als principis de necessitat i eficàcia, la norma s'adequa a un objectiu d'interés general, com és ampliar la gestió de subvencions a manifestacions culturals diferents, així com els principis d'objectivitat, igualtat i no-discriminació.  
Igualment, la norma s'ajusta al principi de proporcionalitat, ja que conté la regulació imprescindible per a atendre els objectius que es pretenen assolir.  
El principi de seguretat jurídica també es compleix, atés que la norma s'ha elaborat de manera coherent amb la resta de l'ordenament jurídic, estatal i de la Unió Europea, amb la intenció de mantindre un marc normatiu estable, predictible, integrat i clar.  
També ha quedat garantit el principi de transparència amb la publicació oficial del projecte normatiu en la pàgina web de l'IVC, a l'efecte que puga ser conegut per la ciutadania, habilitant la possibilitat de formular suggeriments sobre aquest per part de qualsevol ciutadà.  
  
Així mateix, s'han seguit les regles de procediment per a l'elaboració dels reglaments autonòmics que conté l'article 43 de la Llei 5/1983, de 30 de desembre, del Consell.  
Finalment, en aplicació del principi d'eficiència, la regulació plantejada no implica càrregues administratives innecessàries o accessòries ni més consum dels recursos públics.  
L'LHIS estableix en l'article 160.2 que la competència per a aprovar, mitjançant una ordre, les bases reguladores oportunes de la concessió de subvencions correspon a la persona titular de la conselleria competent, també en l'àmbit dels organismes públics vinculats o dependents, com és el cas de l'IVC.  
Per tot això, i de conformitat amb el que disposen l'LGS, l'RLGS, l'LHIS, d'acord amb la proposta del director general de l'IVC, i fent ús de les facultats que em confereixen l'article 28 de la Llei 5/1983, de 30 de desembre, del Consell, a la vista del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, en virtut del nomenament que conté el Decret 12/2022, de 14 de maig, del president de la Generalitat i de l'esmentat Decret 5/2013, de 4 de gener, que va aprovar el Reglament de l'IVC, modificat pel Decret 141/2014, de 5 de setembre, del Consell; una vegada complits el tràmit d'audiència i els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, després d'haver informat prèviament sobre aquesta ordre l'Advocacia de la Generalitat i la Intervenció Delegada,  
  
  
  
ORDENE  
  
Article 1. Finalitat de les ajudes i àmbit d'aplicació  
1. Aquesta ordre estableix les bases reguladores de les subvencions que concedisca l'IVC, en règim de concurrència competitiva, amb càrrec als crèdits del seu pressupost, que tinguen per objecte el foment d'activitats musicals a la Comunitat Valenciana, amb la finalitat última que la ciutadania puga disposar d'una oferta diversificada i de qualitat.  
  
En particular, són objecte d'aquestes ajudes l'impuls i la promoció de la creació, producció, difusió i exhibició d'actuacions musicals per mitjà d'activitats com ara festivals, cursos, producció de concerts i gires, entre altres, així com la cooperació entre agents i entitats culturals d'aquest sector.  
2. Es podran subvencionar despeses corresponents a projectes o actuacions que es desenvolupen durant el període que establisca cada resolució de convocatòria i que, amb caràcter general, no serà superior a dotze mesos. No obstant això, es podran preveure projectes d'abast pluriennal, d'acord amb el que preveuen aquestes bases i amb observança del que disposa l'LHIS.  
3. Les convocatòries es podran iniciar, de manera anticipada, en l'exercici anterior al de la concessió, indicant la quantia estimada de la disponibilitat pressupostària i incloent en l'articulat que la concessió de les ajudes quedarà condicionada a l'existència de consignació en el pressupost anual corresponent.  
  
Article 2. Modalitats d'ajudes  
Les modalitats d'ajuda que preveu aquesta ordre són les següents:  
1. Ajudes a festivals, cicles i esdeveniments commemoratius que tenen com a finalitat incrementar qualitativament i quantitativament presentacions d'aquestes característiques, amb l'objectiu d'incrementar l'oferta musical a la Comunitat Valenciana i que això contribuïsca a la creació, la formació i el desenvolupament de públics.  
  
S'entén per festival el conjunt d'actuacions musicals de caràcter professional fetes davant d'un públic, que formen una unitat programàtica indivisible i que es duen a terme intensivament durant un període de temps determinat, mai inferior a dos dies o, alternativament, amb un mínim de cinc concerts programats, i no formen part de la programació regular d'un espai determinat.  
Les diverses convocatòries establiran el percentatge mínim d'agrupacions i solistes de la Comunitat Valenciana que han de formar part de la programació perquè un projecte puga ser beneficiari d'aquesta modalitat d'ajudes i que mai serà inferior al 25 %.  
D'altra banda, no es consideren festivals els esdeveniments pluridisciplinaris en els quals la programació musical tinga cabuda de manera tangencial.  
S'entén per cicle la sèrie d'actuacions musicals vinculades entre si per un element comú, generalment un mateix tema, que haurà de tindre entitat suficient per si mateix, i que, independentment de si formen part o no de la programació regular d'un mateix espai, tinguen lloc durant un període determinat, successiu o no en el temps, que en conjunt abaste més de tres dies, i la repetició de les quals responga a un ordre raonat.  
  
Les convocatòries hauran d'establir el nombre mínim de concerts que han de conformar el cicle perquè un projecte puga ser beneficiari d'aquesta modalitat d'ajudes i que mai serà inferior a quatre.  
  
Les diverses convocatòries establiran el percentatge mínim d'agrupacions i solistes de la Comunitat Valenciana que han de formar part de la programació perquè un projecte puga ser beneficiari d'aquesta modalitat d'ajudes i que mai serà inferior al 25 %.  
  
Podran preveure també la possibilitat que un cicle es desenvolupe en diverses localitats diferents. Però, per a fer-ho, a més dels requisits que s'han exposat anteriorment, els projectes en qüestió hauran de complir un objectiu clar de vertebració cultural del territori de la Comunitat Valenciana mitjançant la música, i comptar, així mateix, amb l'autorització prèvia de l'IVC.  
S'entén per esdeveniment commemoratiu l'acte de caràcter musical que s'organitza de manera extraordinària, en record del naixement o la defunció d'un personatge destacat vinculat a la música valenciana, o en memòria d'un esdeveniment històric relacionat amb la música, per a la celebració del seu aniversari o d'un reconeixement singular.  
  
2. Ajudes a la programació en sales d'exhibició, que tenen per finalitat fomentar una oferta musical diversificada i de qualitat, al mateix temps que s'incrementen les possibilitats professionals dels músics a la Comunitat Valenciana.  
Es consideren sales tots els recintes o espais destinats a la presentació regular davant d'un públic de concerts i activitats de caràcter musical.  
3. Ajudes a cursos de perfeccionament musical, concursos, jornades i congressos, que tenen com a finalitat potenciar la formació i el reciclatge de professionals del sector de la música, així com la investigació, l'estudi i la circulació de coneixements en aquesta matèria.  
4. Ajudes a gires fora de la Comunitat Valenciana, que tenen com a finalitat donar suport a l'actuació dels nostres artistes i formacions musicals fora del territori de la nostra comunitat, amb l'objectiu de facilitar la divulgació i comercialització del seu treball fora d'aquest àmbit territorial.  
En aquest sentit, les diverses convocatòries establiran el percentatge mínim de concerts que pot fer una mateixa agrupació o solista, que mai serà inferior a tres.  
5. Ajudes per a l'assistència a fires fora de la Comunitat Valenciana.  
  
S'entén per fira tota convocatòria que puga contribuir a comercialitzar o promocionar la presència de professionals valencians de la música en els mercats.  
En aquest cas, aquestes convocatòries s'hauran de fer fora de la Comunitat Valenciana.  
6. Ajudes a projectes de producció d'espectacles de música en viu, que tenen com a finalitat possibilitar la creació i la posada en escena de concerts i altres presentacions musicals, de manera que es propicie una oferta musical diversificada i de qualitat i es done suport al treball del sector professional en l'àmbit musical.  
Concert o presentació musical seria el conjunt estructurat de peces musicals que es desenvolupa davant d'un públic i el procés de producció del qual culmina amb l'estrena.  
7. Ajudes biennals a l'organització i el manteniment d'estructures administratives que tenen com a finalitat la consolidació dels equips humans i els espais físics en què aquests desenvolupen la seua activitat atenent despeses indirectes necessàries per al creixement i la consecució de les iniciatives musicals que promouen.  
8. Ajudes a la composició d'obres musicals de nova creació vinculades a la seua estrena, que tenen com a finalitat potenciar el desenvolupament i la divulgació de peces musicals originals i inèdites, així com dels seus autors.  
Perquè es considere com a tal, una obra ha de respondre a uns cànons específics d'unitat d'estructura i desenvolupament que s'han de poder tindre en compte en el conjunt i no com la suma del contingut de diverses composicions de format xicotet en què l'únic nexe d'unió siga el segell de l'autor o factors externs, com la temàtica o el gènere musical. Així doncs, calen requisits d'integritat en la formulació de la creació i consideracions estructurals avançades.  
No podran ser objecte de subvenció les composicions creades per encàrrec de l'IVC.  
9. Ajudes al foment de la producció discogràfica, que tenen com a finalitat impulsar i afavorir la gravació d'obres musicals de compositors i intèrprets valencians.  
10. Ajudes a la producció de vídeos musicals que tenen com a finalitat impulsar i afavorir la gravació de videoclips musicals de compositors i intèrprets valencians.  
  
Article 3. Persones i entitats beneficiàries de les ajudes  
1. Podran ser beneficiàries d'aquestes ajudes les persones físiques o jurídiques que es troben en la situació que fonamenta la concessió de la subvenció i que complisquen els requisits que estableixen l'LGS, l'RLGS i l'LHIS.  
2. Amb caràcter general, i sense perjudici del que es disposa per a cada modalitat d'ajudes, podran ser beneficiàries les persones físiques que desenvolupen la seua activitat de manera habitual en el territori de la Comunitat Valenciana i les persones jurídiques que disposen d'un establiment o una sucursal a la Comunitat Valenciana en el moment en què es facen efectives, i que exercisquen de manera professional l'activitat que és objecte de subvenció.  
L'acreditació de la condició de professional es farà mitjançant l'alta en l'Impost d'Activitats Econòmiques (IAE) o en el Cens d'empresaris, professionals i retenidors en què conste la qualificació de l'activitat econòmica corresponent per a la qual se sol·licita la subvenció.  
  
3. No s'estén la condició de beneficiaris als membres associats a les entitats beneficiàries que es comprometen a efectuar totes o part de les activitats que fonamenten la concessió de la subvenció en nom i per compte del primer.  
4. Poden adquirir la condició de beneficiàries les agrupacions de persones físiques o jurídiques, tant públiques com privades, les comunitats de béns o qualsevol altre tipus d'unitat econòmica o patrimoni separat que, encara que manquen de personalitat jurídica, puguen dur a terme els projectes o les activitats i que es troben en la situació que motiva la concessió de l'ajuda.  
En tots els casos que preveu aquest apartat, juntament amb la sol·licitud, s'haurà d'acreditar el compromís assumit per cada membre, l'obligació de designar un representant o apoderat i els seus requisits, la declaració de no dissolució de l'agrupació fins que acabe el termini de prescripció que preveu l'LGS, i tots els aspectes que es consideren necessaris per a garantir la destinació correcta de la subvenció.  
En el cas d'entitats amb personalitat jurídica, s'haurà d'acreditar, juntament amb la sol·licitud, a més, la constitució i inscripció en el registre corresponent segons la naturalesa jurídica de l'entitat de què es tracte.  
5. En el cas de les petites i mitjanes empreses (PIMES), s'hauran d'ajustar a les definicions que estableix el Reglament (UE) 651/2014, de la Comissió, de 17 de juny (DOUE L 187, 26.6.2014), pel qual es declaren determinades categories d'ajudes compatibles amb el mercat interior en aplicació dels articles 107 i 108 del tractat; modificat pel Reglament (UE) 2017/1084, de la Comissió, de 14 de juny de 2017, pel qual es modifica el Reglament (UE) 651/2014 quant a les ajudes a infraestructures portuàries i aeroportuàries, els llindars de notificació per a les ajudes a la cultura i a la conservació del patrimoni i per a les ajudes a infraestructures esportives i recreatives multifuncionals, així com els règims d'ajudes de funcionament de finalitat regional, i pel qual es modifica el Reglament (UE) 702/2014 quant al càlcul dels costos subvencionables (DOUE L 156, de 20.6.2017) o per la norma reguladora de la matèria que estiga vigent en cada moment.  
  
Les ajudes previstes en aquesta ordre no es poden aplicar a les empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat interior. Tampoc a les empreses en crisi, segons el que estableix la definició de l'article 2.18 del Reglament (UE) 651/2014, de la Comissió, de 17 de juny.  
6. Els sol·licitants que estiguen obligats a disposar d'un pla d'igualtat segons el que preveu la Llei orgànica 3/2007, de 22 de març, per a la igualtat efectiva de dones i homes, per a una garantia de la igualtat de tracte i d'oportunitat entre dones i homes en qualsevol àmbit i, singularment, en l'esfera laboral, n'hi hauran d'adjuntar una còpia i acreditar el visat de la direcció general competent en matèria de dona i igualtat de la Generalitat. En cas que no disposen d'aquest pla, no podran obtindre la condició de beneficiaris.  
7. De manera específica i per a cadascuna de les modalitats d'ajuda que preveu aquesta ordre, podran adquirir la condició de beneficiari:  
  
a) Modalitat de festivals, cicles i esdeveniments commemoratius.  
Els ajuntaments i altres entitats locals, així com els ens públics del seu sector instrumental, les empreses, siguen persones físiques o jurídiques, les associacions, fundacions i entitats que organitzen aquestes activitats a la Comunitat Valenciana, sempre que disposen d'una estructura professional i capacitat de gestió suficient per a fer-ho, i que contribuïsquen a la creació, la formació i el desenvolupament de públics.  
b) Modalitat de programació en sales d'exhibició.  
Les empreses, siguen persones físiques o jurídiques, gestores de sales privades dedicades a l'exhibició d'una programació musical regular, i situades a la Comunitat Valenciana.  
c) Modalitat de cursos, concursos, jornades i congressos.  
Els ajuntaments i altres entitats locals, així com els ens públics del seu sector instrumental, les universitats i els departaments universitaris, els centres educatius de caràcter oficial, les empreses, siguen persones físiques o jurídiques, les associacions, fundacions i entitats que organitzen aquestes activitats a la Comunitat Valenciana, sempre que disposen d'una estructura professional i capacitat de gestió suficient per a desenvolupar-les.  
En aquest sentit, els titulars de projectes de cursos de perfeccionament musical hauran d'acreditar obligatòriament que aquests estan dirigits de manera exclusiva a participants que, com a mínim, estiguen cursant el grau superior de Música.  
d) Modalitat de gires fora de la Comunitat Valenciana.  
Les empreses de caràcter musical, siguen persones físiques o jurídiques, que representen i comercialitzen les seues actuacions fora de la Comunitat Valenciana de manera professional, sempre que aquestes resulten deficitàries.  
e) Modalitat d'assistència a fires fora de la Comunitat Valenciana.  
Les empreses, siguen persones físiques o jurídiques, que desenvolupen la seua activitat en el sector professional de la música.  
f) Modalitat de producció d'espectacles de música en viu.  
Les empreses, siguen persones físiques o jurídiques, dedicades professionalment a la producció d'espectacles de música.  
g) Modalitat d'ajudes biennals a l'organització i el manteniment d'estructures administratives.  
Les empreses, siguen persones físiques o jurídiques, i les associacions i fundacions dedicades professionalment a l'organització d'activitats musicals.  
h) Modalitat de composició d'obres musicals de nova creació vinculades a la seua estrena.  
Les persones físiques, les creacions de les quals, originals i inèdites, és a dir, que no hagen sigut gravades, editades ni presentades prèviament davant d'un públic, s'estrenen durant el període de cada convocatòria.  
i) Modalitat de producció discogràfica.  
Les empreses discogràfiques professionals, siguen persones físiques o jurídiques, radicades a la Comunitat Valenciana o el projecte de les quals continga obres de compositors valencians o siguen interpretades per músics valencians.  
j) Modalitat de producció de vídeos musicals.  
Les empreses audiovisuals professionals, siguen persones físiques o jurídiques, radicades a la Comunitat Valenciana o el projecte de les quals continga obres de compositors valencians o siguen interpretades per músics valencians.  
  
Article 4. Concurrència i compatibilitat de subvencions  
1. Les ajudes que preveu aquesta ordre són compatibles amb la percepció d'altres subvencions procedents de qualsevol administració o ens públic o privat, nacional o internacional, sempre que l'import conjunt d'aquestes siga d'una quantia que, aïlladament o en concurrència amb altres subvencions, no supere el cost de l'activitat finançada.  
2. Sense perjudici del que s'ha disposat anteriorment, quan el titular d'un projecte siga beneficiari d'una subvenció nominativa de qualsevol entitat dependent de la Conselleria d'Educació, Cultura i Esport, no podrà obtindre per aquestes actuacions i, en el mateix exercici, una altra ajuda en concurrència competitiva de les que recull aquesta ordre.   
3. En qualsevol cas, les diverses convocatòries podran establir possibles incompatibilitats amb altres convocatòries, marques o programes de la Generalitat Valenciana.  
4. Les persones beneficiàries d'una convocatòria d'ajudes en la modalitat de composició d'obres de nova creació vinculades a la seua estrena no es podran presentar a la convocatòria següent.  
  
Article 5. Import de les ajudes  
1. Per a les matèries de foment d'activitats musicals, l'import de les ajudes de l'IVC destinades a finançar un mateix projecte serà del percentatge o la fracció del pressupost total que establisca cada convocatòria, i mai podrà superar el 65 % d'aquest ni les quanties individualitzades màximes que estableix aquesta ordre per a cadascuna de les modalitats que regula.  
Si és així, per a valorar-lo de manera convenient, la quantitat sol·licitada es reduirà d'ofici en els dos casos, fins a la quantia individualitzada màxima o fins al percentatge indicat.  
2. Sense perjudici d'això, les diverses resolucions de convocatòries podran preveure també que en determinades modalitats la quantia de l'ajuda siga d'un import concret, sense que en cap cas puga superar aquestes quanties màximes.  
3. De la mateixa manera, cada convocatòria, si així s'estima convenient, podrà limitar el nombre màxim d'ajudes que s'han de concedir.  
4. Les quanties individualitzades màximes de les subvencions al foment d'activitats musicals seran les següents:  
a) Ajudes a festivals, cicles i esdeveniments commemoratius: 80.000 €.  
b) Ajudes a programació en sales d'exhibició: 35.000 €.  
c) Ajudes a cursos, concursos, jornades i congressos: 15.000 €.  
d) Ajudes a gires fora de la Comunitat Valenciana: 30.000 €.  
e) Ajudes a assistència a fires fora de la Comunitat Valenciana: 15.000 €.  
f) Ajudes a projectes de producció d'espectacles de música en viu: 40.000 €.  
g) Ajudes biennals a l'organització i el manteniment d'estructures administratives empresarials: 80.000 €.  
h) Ajudes a la composició d'obres musicals de nova creació vinculades a la seua estrena: 12.000 €.  
i) Ajudes al foment de la producció discogràfica: 12.000 €.  
j) Ajudes al foment de la producció de vídeos musicals: 12.000 €.  
  
  
Article 6. Procediment de concessió  
1. El procediment de concessió s'haurà d'iniciar d'ofici mitjançant una convocatòria pública aprovada per l'òrgan competent i es publicarà en el Diari Oficial de la Generalitat Valenciana.  
L'IVC haurà de comunicar a la Base de dades nacional de subvencions (d'ara en avant, BDNS) la convocatòria de subvencions, així com les ajudes concedides, de conformitat amb el que disposa l'article 20 de l'LGS.  
2. El contingut de les convocatòries s'haurà d'ajustar al que disposa l'article 166 de l'LHIS.  
3. De conformitat amb l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat, excepcionalment, la convocatòria podrà fixar, a més de la quantia total màxima dins dels crèdits disponibles, una quantia addicional l'aplicació de la qual a la concessió de subvencions no requerirà una nova convocatòria.  
  
Article 7. Forma i termini de presentació de sol·licituds  
1. Una vegada publicada cada convocatòria, els interessats que vulguen sol·licitar la subvenció hauran de dirigir a l'IVC la documentació corresponent, en els models normalitzats que preveja cadascuna d'aquestes, per via telemàtica, mitjançant el registre de la seu electrònica, accessible des de la pàgina web de l'IVC. Per a fer-ho, la persona o entitat sol·licitant, o el seu representant, haurà de disposar de qualsevol dels certificats o les signatures electròniques que admeta aquesta aplicació.  
D'acord amb l'article 14.2 i 3 de la Llei 39/2015, d'1 d'octubre, del procediment administratiu comú de les administracions públiques, la tramitació electrònica serà obligatòria en totes les fases del procediment.  
  
2. Els models normalitzats de sol·licitud els haurà de signar electrònicament, abans de presentar-los, la persona que tinga la capacitat legal de representació del sol·licitant.  
A més d'això, la presentació per mitjans electrònics, en qualsevol dels registres previstos, únicament tindrà validesa si la fa la persona o entitat sol·licitant, o la persona que tinga la capacitat legal de representació d'aquesta.  
Les sol·licituds es consideraran efectivament presentades, a l'efecte de la comprovació i el còmput de terminis, en el moment en què el sol·licitant obtinga el justificant de presentació que genere el registre electrònic que s'establisca en la convocatòria corresponent.  
En cap cas seran vàlids els documents als quals s'haja d'accedir mitjançant enllaços o adreces web, corresponents a portals o pàgines web, aplicacions o plataformes d'emmagatzematge digital, o a serveis d'allotjament d'arxius, de manera que aquests documents es consideraran no presentats.  
Se n'exceptua el lliurament de les maquetes o obres completes de discografia a què es veuen obligats els sol·licitants de les ajudes al foment de la producció discogràfica, que s'haurà de fer a través d'una plataforma d'emmagatzematge digital de les disponibles en el mercat. El producte haurà d'estar en format WAV o MP3 i els sol·licitants es veuran obligats a fer constar en el resum del projecte presentat tant l'enllaç com la contrasenya d'accés.  
Tindran la consideració de no presentats tots els treballs que s'allotgen amb posterioritat a la data de finalització de presentació de sol·licituds i hauran d'estar disponibles fins que es publique la resolució de concessió d'aquestes ajudes.  
Es consideraran també no presentades les maquetes o obres completes l'enllaç i/o la contrasenya de les quals no consten en el resum del projecte, siguen erronis o quan, per qualsevol motiu, no donen accés a les peces, circumstància en la qual l'IVC no està obligat a requerir-los en cap cas.  
S'exceptua també el material que es veuen obligats a lliurar els sol·licitants d'ajudes a la producció de vídeos musicals, la forma de presentació dels quals es determinarà en cada convocatòria.  
3. El termini de presentació de sol·licituds ha de ser el que establisca cada convocatòria, i no pot ser inferior a 10 dies hàbils, a comptar des de l'endemà de la publicació de la convocatòria respectiva en el Diari Oficial de la Generalitat Valenciana. L'incompliment d'aquest termini donarà lloc a l'arxivament de la sol·licitud.  
4. Si la sol·licitud no reuneix els requisits establits per a poder concórrer a una convocatòria o falta documentació, l'òrgan competent requerirà a la persona interessada perquè l'esmene en el termini màxim i improrrogable que preveu aquesta, que en cap cas podrà ser inferior a 5 dies hàbils, i se li indicarà que si no ho fa, es considerarà que desisteix de la seua sol·licitud, amb la resolució prèvia que s'haurà de dictar en els termes que preveu la legislació del procediment administratiu comú.  
  
Sense perjudici d'això, la convocatòria podrà preveure que els requeriments individuals d'esmena se substituïsquen per la publicació en el web de l'IVC de la llista completa de les sol·licituds, amb la indicació de les que estan completes, les incompletes, assenyalant-hi la documentació que falta aportar o esmenar, i les no admeses a tràmit, i aquesta publicació tindrà el caràcter de notificació a l'efecte de computar el termini per a esmenar o completar la sol·licitud presentada.  
Per esmena s'entén l'aportació d'algun document o informació que esclarisca, precise o definisca el projecte o les circumstàncies del titular, i s'efectuarà sempre a requeriment de l'Administració.  
  
En qualsevol cas, la documentació que cada convocatòria establisca com d'obligada presentació en termini, que serà sempre la que siga acreditativa de mèrits objecte de valoració, no serà objecte de requeriment i no es tindrà en consideració si s'aporta amb posterioritat a aquesta data.  
5. L'IVC haurà de cursar les notificacions per la via electrònica per mitjà de l'adreça electrònica habilitada de la persona o entitat sol·licitant o, en defecte d'això, mitjançant la seua carpeta ciutadana o la del representant legal.  
Les notificacions es consideraran practicades o rebutjades en els termes que assenyalen els articles 40, 41 i 43 de la Llei 39/2015, d'1 d'octubre, del procediment administratiu comú de les administracions públiques, i la legislació complementària. En aquest sentit, si transcorren 10 dies naturals sense que s'accedisca al contingut, s'entendrà que la notificació s'ha rebutjat i es considerarà realitzat el tràmit de la notificació.  
6. La presentació de la sol·licitud implica l'acceptació del sol·licitant d'aquestes bases i de les obligacions i altres condicions que concreten les convocatòries respectives.  
7. Les dades de caràcter personal que conté la sol·licitud i, en general, les que resulten del procediment, es podran incloure en un fitxer perquè les tracte l'IVC com a titular responsable del fitxer, en l'ús de les funcions pròpies que té atribuïdes i en l'àmbit de les seues competències. Les persones sol·licitants podran exercir els drets d'accés, rectificació, cancel·lació i oposició; tot això, de conformitat amb el que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes, i en la Llei orgànica 3/2018, de 5 de desembre, de protecció de dades personals i garantia dels drets digitals. Es pot consultar la política completa de privacitat de l'IVC en l'adreça següent:  
  
 http://ivc.gva.es/es/ivc/quienes-somos-ivc/aviso-legal/politica-de-privacidad.  
8. Cada convocatòria haurà d'establir el nombre màxim de sol·licituds que pot formular un mateix peticionari i que mai podrà ser superior a 6 per al conjunt de modalitats d'una mateixa convocatòria d'ajudes al foment d'activitats musicals.  
Sense perjudici d'això, cada convocatòria també haurà d'establir el nombre màxim de sol·licituds que cada peticionari puga fer per cadascuna de les modalitats que preveja i que mai podran superar el que s'estableix a continuació:  
a) Modalitat de festivals, cicles i esdeveniments commemoratius: 3 ajudes per a projectes diferents.  
b) Modalitat de programació en sales d'exhibició: 1 ajuda.  
c) Modalitat de cursos, concursos, jornades i congressos: 2 ajudes per a projectes diferents.  
d) Modalitat de gires fora de la Comunitat Valenciana: 3 ajudes per a projectes diferents.  
e) Modalitat d'assistència a fires fora de la Comunitat Valenciana: 1 ajuda.  
f) Modalitat de producció d'espectacles de música en viu: 3 ajudes per a projectes diferents.  
g) Modalitat d'ajudes biennals a l'organització i el manteniment d'estructures administratives: 1 ajuda.  
h) Modalitat de composició d'obres musicals de nova creació vinculades a la seua estrena: 1 ajuda.  
i) Modalitat de producció discogràfica: 6 ajudes per a projectes diferents.  
j) Modalitat de producció de vídeos musicals: 2 ajudes per a projectes diferents.  
En tots els casos, si se sol·liciten més ajudes de les que es disposen més amunt, s'admetran només les primeres que es registren.  
9. Com a norma general, en una mateixa convocatòria, un mateix projecte només es podrà presentar a una modalitat d'ajudes.  
En aquest sentit, no s'admetran variacions o parts d'un mateix projecte presentades a modalitats diferents d'ajuda. En aquests casos, tots els projectes seran desestimats.  
Excepcionalment, són compatibles entre si les modalitats de producció d'espectacles de música en viu, gires fora de la Comunitat Valenciana, composició d'obres musicals de nova creació vinculades a la seua estrena, producció discogràfica i producció de vídeos musicals. En cas que un mateix projecte es presente a més d'una d'aquestes modalitats, es cursarà una sol·licitud pròpia per a cadascuna, amb la respectiva documentació diferenciada i no coincident en els conceptes.  
  
Un mateix projecte, beneficiari de subvenció en una convocatòria en concurrència competitiva a una de les modalitats de foment d'activitats musicals, no podrà ser objecte de sol·licitud d'ajudes en aquesta mateixa modalitat, en una altra convocatòria posterior.  
  
Article 8. Reformulació de sol·licituds  
Quan en la proposta de resolució l'import de la subvenció siga inferior al que figura en la sol·licitud presentada, es podrà instar la persona beneficiària a reformular la seua sol·licitud amb la finalitat d'ajustar els compromisos i les condicions a la subvenció atorgada.   
En tot cas, la reformulació de sol·licituds ha de respectar l'objecte, les condicions i la finalitat de la subvenció, haurà de tindre la conformitat de l'òrgan concedent, i s'hauran de mantindre els percentatges de finançament públic i de finançament a càrrec de l'IVC quant al pressupost, en els termes que exigeix aquesta ordre.  
  
Article 9. Instrucció i avaluació  
1. L'òrgan competent per a l'ordenació i instrucció del procediment de concessió de les ajudes és el Servei d'Ajudes de l'IVC, que podrà sol·licitar als interessats tots els aclariments i les ampliacions d'informació i els documents que siguen necessaris per a la tramitació adequada del procediment.  
2. L'aportació de documents i la realització d'al·legacions durant la tramitació del procediment es farà de manera telemàtica mitjançant el registre de la seu electrònica accessible des de la web de l'IVC. S'haurà de concretar la convocatòria i la modalitat a la qual es fa referència, així com l'expedient al qual s'al·ludeix.  
3. L'avaluació l'haurà de dur a terme una comissió tècnica de valoració. La composició d'aquesta s'haurà d'ajustar al principi de presència equilibrada de dones i homes que estableix l'article 54 de la Llei orgànica 3/2007, de 22 de març, per a la igualtat efectiva d'homes i dones.   
  
Estarà presidida pel director general de l'IVC o la persona en qui delegue, i formada per cinc vocals, entre els quals hi haurà la persona titular del Servei d'Ajudes de l'IVC o la persona en qui delegue. Els altres quatre vocals, a proposta de l'òrgan instructor i nomenats per l'òrgan competent, seran experts independents en la matèria, de provada qualificació professional.  
La comissió es completarà amb la persona que exercisca la secretaria, que actuarà amb veu, però sense vot, i haurà d'ocupar un lloc tècnic o administratiu en l'IVC.  
D'acord amb el que disposa l'article 21.3 de la Llei 40/2015, d'1 d'octubre, de règim jurídic del sector públic, en la comissió tècnica de valoració podran participar experts que, pels coneixements específics que tenen, puguen valorar determinats aspectes dels projectes presentats i assessorar els membres de la comissió en aquest sentit. Les convocatòries podran especificar, en funció de la modalitat de subvenció de què es tracte, els perfils professionals dels experts esmentats.  
  
4. Qualsevol mecanisme de comunicació utilitzat pels sol·licitants per a contactar amb els membres de la comissió tècnica de valoració amb la finalitat d'aportar apreciacions sobre els projectes, sense que se'ls haja requerit formalment per a fer-ho, comportarà l'exclusió del projecte de la convocatòria i l'arxivament de la sol·licitud corresponent, sense perjudici de qualsevol altra responsabilitat que es puga derivar de la comunicació en qüestió.  
5. En el que no preveuen expressament aquestes bases o la convocatòria, el funcionament de les comissions tècniques de valoració s'ha de regir pel que estableixen els articles 15 i següents de l'LRJSP. Els membres d'aquestes comissions hauran d'estar subjectes a les causes d'abstenció i recusació que preveu la norma esmentada.  
6. La comissió tècnica de valoració, a la vista de les sol·licituds presentades i després de l'estudi dels respectius projectes per als quals se sol·licita ajuda, ha d'emetre un informe que quedarà reflectit en l'acta corresponent, que es publicarà en el web de l'IVC, en què es concretarà el resultat de l'avaluació, d'acord amb els criteris de valoració que recull aquesta ordre i les diverses convocatòries, i la prelació de les sol·licituds presentades. En virtut d'aquest informe, l'òrgan instructor efectuarà la proposta de resolució provisional, degudament motivada, que es publicarà en el web de l'IVC, i es concedirà un termini mínim de 5 dies hàbils per a presentar, si és el cas, al·legacions.  
  
7. Les al·legacions es podran contestar de manera individual o en un escrit que haurà de contindre la llista de totes les presentades, així com l'estimació o desestimació d'aquestes i els motius corresponents. Aquesta llista es publicarà en la pàgina web de l'IVC, i la publicació tindrà el caràcter de notificació a l'efecte d'elevar a definitiva la resolució provisional.  
8. A la vista de l'expedient, l'òrgan instructor emetrà un informe en què conste que, de la informació que té en el seu poder, es desprén que les persones i entitats beneficiàries proposades compleixen tots els requisits necessaris per a accedir a les subvencions.  
  
Article 10. Criteris de valoració  
1. La comissió tècnica de valoració avaluarà els projectes d'acord amb les puntuacions màximes i mínimes que s'estableixen a continuació per a cada modalitat d'ajuda, així com amb la ponderació corresponent.  
2. Com a norma general, els projectes es puntuaran fins a un màxim de 100 punts i no es podran proposar com a beneficiaris els titulars de projectes per als quals s'haja sol·licitat ajuda i que no arriben, com a mínim, a 50 punts.   
En les modalitats de festivals, cicles i esdeveniments commemoratius, i programació en sales d'exhibició, no es tindran en consideració, a l'efecte d'avaluació, la programació de sessions de DJ, excepte casos extraordinaris que hauran de comptar amb l'autorització prèvia de l'IVC.  
En aquestes mateixes modalitats, els projectes hauran d'incloure exclusivament concerts i actuacions professionals.  
En els apartats en què es valoren els premis i reconeixements, si s'està considerant un solista, no es comptabilitzaran els que obtinga aquesta persona com a integrant d'una agrupació. Si, per contra, s'està prenent en consideració una agrupació musical, no es computaran els obtinguts, a títol individual, pels seus components o quan formen part d'una altra formació musical diferent de la premiada.   
  
El mateix ocorre a l'hora de valorar el nombre de concerts realitzats. Si s'està considerant un solista, no es comptabilitzaran els que duga a terme aquesta persona com a integrant d'una agrupació musical. Si, per contra, s'estan prenent en consideració els concerts realitzats per una agrupació musical, no es computaran els que duga a terme, a títol individual, algun dels components o quan formen part d'una agrupació musical diferent.  
També amb la trajectòria professional i amb qualsevol altre criteri que admeta aquesta possibilitat.  
Els projectes de gira inclouran solament les actuacions deficitàries. Així, tant la informació artística com l'econòmica es referirà únicament a aquests concerts.  
3. L'atorgament de les ajudes s'adequarà a la valoració dels criteris següents:  
a) Ajudes a festivals i cicles  
1r. Contingut del projecte i programació d'activitats. Es valorarà amb un màxim de 75 punts. Si no s'arriba als 37,5 punts, la puntuació en aquest apartat serà 0 punts. Es tindran en compte els criteris següents:  
  
a) Ponderació del relat artístic, fins a 10 punts. Per a fer-ho, es consideraran qüestions relacionades amb la complexitat, la riquesa, la coherència i l'originalitat de la programació.  
b) Quantificació de la programació, fins a 10 punts, segons el nombre de concerts programats. Les diverses convocatòries establiran el valor de cada concert, que en cap cas podrà ser inferior a 0,5 punts ni superior a 1,5 punts.  
c) Gènere musical al qual atén majoritàriament la programació, fins a 10 punts, en què prevaldran els menys estesos i multitudinaris.  
  
d) Foment de l'ocupació de professionals valencians, fins a 10 punts, atenent no només els solistes i les agrupacions musicals valencianes contractats, sinó també als encàrrecs de composició realitzats.  
  
e) Presència de dones en llocs de lideratge, amb especial atenció als perfils artístics, fins a 4 punts.  
f) Presència del valencià, fins a 5 punts, sempre que la utilització d'aquesta llengua supere el 80 % tant en l'execució del conjunt d'activitats desenvolupades com en les accions dutes a terme per a la promoció i divulgació de la llengua.  
g) Aforament total dels espais, entre 1 punt si s'arriba a les 500 localitats i 5 punts si se superen les 2.500 localitats.  
h) L'habilitació d'un punt violeta amb, almenys, una persona amb una formació acreditada en igualtat entre homes i dones, sumarà 1 punt addicional.  
i) Nombre d'habitants de la població en què té lloc el festival o cicle, entre 1 punt, si supera els 50.000 habitants, i 5 punts, si es troba per davall dels 5.000 habitants.  
j) Cost previst del festival o cicle, entre 0 punts, si aquest no assoleix els 8.000 €, i 5 punts, si supera els 75.000 €  
k) Ponderació de la coherència del pressupost presentat, l'adequació al desenvolupament del projecte exposat i la racionalitat mostrada en la dotació de les diverses partides, així com de la seua harmonització. Es valorarà amb un màxim de 5 punts.  
l) Viabilitat econòmica del projecte, fins a 5 punts. Es valorarà la relació percentual que hi haja entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d'altres entitats públiques i privades per a executar-lo (exclosa la sol·licitada a L'IVC), amb un màxim de 5 punts. S'assignaran 0,5 punts per cada 5 % que aquestes aportacions suposen sobre el pressupost total, a partir del 35 %, i s'obtindran directament 5 punts a partir del 55 %.  
2n. Les característiques de l'edició anterior i la trajectòria es valoraran amb un màxim de 25 punts. Es tindran en compte els apartats següents:  
a) Quantificació de la programació duta a terme en l'edició anterior, fins a 10 punts, en funció del nombre de concerts realitzats. Les diverses convocatòries establiran el valor de cada concert, que en cap cas podrà ser inferior a 0,5 punts ni superior a 1,5 punts.  
  
b) Presència del valencià en l'edició anterior, fins a 5 punts, sempre que la utilització d'aquesta llengua supere el 80 %, tant en el conjunt de les activitats desenvolupades com en les accions de comunicació dutes a terme.  
c) Ponderació de l'evolució del festival o cicle, des de la creació fins a l'edició per a la qual s'està sol·licitant l'ajuda, fins a 5 punts.  
  
d) Presència de dones en llocs de lideratge, amb especial atenció als perfils artístics, fins a 3 punts.  
e) Antiguitat del festival o cicle, que computarà a partir del cinqué any d'existència, fins a un màxim de 2 punts. Les diverses convocatòries establiran el valor de cada any d'existència i no es podrà superar el punt per any.  
  
Quadre resum de festivals i cicles  
  
Contingut del projecte i programació d'activitats Màxim 75 punts  
(mínim 37,5 punts)  
Relat artístic  
Quantificació de la programació  
Gènere musical  
Foment de l'ocupació de professionals valencians  
Presència de dones en llocs de lideratge  
Presència del valencià  
Capacitat  
Punt violeta  
Població  
Cost del projecte  
Coherència del pressupost  
Viabilitat econòmica 10 punts  
10 punts  
10 punts  
10 punts  
4 punts  
5 punts  
5 punts  
1 punt  
5 punts  
5 punts  
5 punts  
5 punts   
Característiques de l'edició anterior i trajectòria Màxim 25 punts  
Quantificació de la programació  
Presència del valencià  
Evolució del festival o cicle  
Presència de dones en llocs de lideratge  
Antiguitat 10 punts  
5 punts  
5 punts  
3 punts  
2 punts   
Total puntuació màxima 100 punts  
  
  
b) Ajudes esdeveniments commemoratius  
1r. Projecte artístic. Es valorarà fins a un màxim de 80 punts. Si no s'arriba als 40 punts, la puntuació en aquest apartat serà 0 punts. Es tindran en compte els criteris següents:  
a) Ponderació de la rellevància, idoneïtat i pertinència de les activitats que es desenvoluparan, fins a 15 punts. Els esdeveniments commemoratius que giren al voltant d'un personatge femení partiran de 2 punts garantits en aquest apartat.  
b) Quantificació de la programació, fins a 10 punts, atés el nombre i la tipologia d'actes programats, en què es diferencia sempre entre l'acte principal de la commemoració, altres actes complementaris i les activitats paral·leles.  
c) Solvència artística i presència constant en el panorama musical de les agrupacions musicals participants en els actes commemoratius, fins a 10 punts.  
d) Es podran sumar des de 3 punts addicionals, si l'aniversari celebrat suposa 25 anys, fins a 10 punts, si es tracta d'un centenari.  
e) Manifestacions artístiques que acompanyen l'acte principal de la commemoració. En aquest sentit, es valorarà amb un màxim de 5 punts, l'existència de publicacions de llibres, l'edició de discos, els encàrrecs de composició, les exposicions i altres accions que s'organitzen al voltant de l'acte central de la commemoració, així com la importància d'aquests.  
f) Foment de l'ocupació de professionals valencians, fins a 7 punts, segons el nombre de solistes i agrupacions musicals valencianes contractades per a les activitats que conformen el projecte, amb especial atenció a les dones en llocs de lideratge, principalment en perfils artístics.  
g) Presència del valencià, fins a 3 punts, sempre que la utilització d'aquesta llengua supere el 80 %, tant en el conjunt de les activitats desenvolupades com en les accions de comunicació dutes a terme.  
  
h) Nombre d'habitants de la població en la qual té lloc l'acte central de l'esdeveniment commemoratiu, que es valorarà entre 1 punt, si supera els 50.000 habitants, i 5 punts, si es troba per davall dels 2.000 habitants.  
i) Cost previst de l'esdeveniment commemoratiu, entre 0 punts, si aquest no arriba als 5.000 €, i 5 punts, si supera els 20.000 €  
j) Ponderació de la coherència del pressupost presentat, l'adequació al desenvolupament del projecte exposat i la racionalitat mostrada en la dotació de les diverses partides, així com de la seua harmonització. Es valorarà amb un màxim de 5 punts.  
k) Viabilitat econòmica del projecte, fins a 5 punts. Es valorarà la relació percentual que hi haja entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d'altres entitats públiques i privades per a executar-lo (exclosa la sol·licitada a l'IVC), amb un màxim de 5 punts. S'assignaran 0,5 punts per cada 5 % que aquestes aportacions suposen sobre el pressupost total, a partir del 35 %, i s'obtindran directament 5 punts a partir del 55 %.  
2n. Capacitat organitzativa de l'entitat sol·licitant.  
Es valorarà amb un màxim de 10 punts qualsevol altre esdeveniment commemoratiu, festival de música o cicle que l'entitat sol·licitant haja organitzat al llarg de la seua trajectòria. Cada convocatòria establirà el valor de cada activitat, que mai podrà ser superior a 1 punt, i es distingirà, a més, entre la valoració de cadascuna d'aquestes i les successives edicions.  
3r. L'interés del projecte es valorarà amb un màxim de 10 punts. Es tindran en compte els apartats següents:  
a) La implicació de les institucions municipals o autonòmiques en ajuda econòmica o cogestió d'activitats es valorarà fins a un màxim de 5 punts.  
b) La implicació del teixit associatiu de la localitat on tinga lloc l'esdeveniment commemoratiu es valorarà amb un màxim de 5 punts.  
  
Quadre resum d'esdeveniments commemoratius  
  
Projecte artístic Màxim 80 punts  
(mínim 40 punts)  
Rellevància de les activitats  
Quantificació de la programació  
Solvència dels participants  
Aniversari  
Altres manifestacions artístiques 15 punts  
10 punts  
10 punts  
10 punts  
5 punts   
Ocupació de professionals valencians  
Presència del valencià  
Població  
Cost del projecte  
Coherència del pressupost  
Viabilitat econòmica 7 punts  
3 punts  
5 punts  
5 punts  
5 punts  
5 punts   
Capacitat organitzativa de l'entitat sol·licitant Màxim 10 punts  
Interés del projecte Màxim 10 punts  
Implicació de les institucions  
Implicació del teixit associatiu 5 punts  
5 punts   
Total puntuació màxima 100 punts  
  
  
c) Ajudes a programació en sales d'exhibició  
1r. El projecte de programació es valorarà amb un màxim de 70 punts. Si no s'aconsegueixen 35 punts, la puntuació serà 0 punts. Es tindran en compte els apartats següents:  
a) La qualitat i incidència de la programació prevista. En aquest sentit, es podran obtindre fins a 10 punts si està formada per solistes i agrupacions musicals de presència constant i acreditada solvència contrastada en el panorama musical.  
b) L'aforament de la sala. Es valorarà entre 0 punts, si la sala té menys de 50 localitats, i 10 punts, si en té més de 400.  
c) Es valoraran els anys consecutius en què l'entitat sol·licitant ha programat activitats musicals a la sala la programació de la qual està sent objecte de valoració, i es comptabilitzarà 1 punt per cada any anterior a cada convocatòria, amb un màxim de 10 punts.  
d) Quantificació de la programació. Es podran obtindre fins a 20 punts en funció del nombre d'actuacions programades. Les diverses convocatòries establiran el valor de cada concert, que mai podrà ser inferior a 0,2 punts ni superior a 0,5 punts.  
e) Si la programació preveu la contractació de grups i agrupacions musicals en els dos primers anys d'existència professional, se sumaran fins a 2,5 punts.  
f) El fet que la programació incloga, almenys, un 10 % de concerts dirigits a un públic familiar, acompanyats d'activitats pedagògiques, xarrades i debats, es valorarà amb un màxim de 2,5 punts.  
  
g) Per l'existència d'un programa de creació, formació i desenvolupament de públics es podran obtindre fins a 5 punts, en funció del contingut.  
h) Ponderació de la coherència del pressupost presentat, l'adequació al desenvolupament del projecte exposat i la racionalitat mostrada en la dotació de les diverses partides, així com de la seua harmonització. Es valorarà amb un màxim de 5 punts.  
i) Viabilitat econòmica del projecte, fins a 5 punts. Es valorarà la relació percentual que hi haja entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d'altres entitats públiques i privades per a executar-lo (exclosa la sol·licitada a l'IVC), amb un màxim de 5 punts. S'assignaran 0,5 punts per cada 5 % que aquestes aportacions suposen sobre el pressupost total, a partir del 35 %, i s'obtindran directament 5 punts a partir del 55 %.  
2n. Les característiques de la temporada d'exhibició realitzada durant l'exercici anterior es valoraran amb un màxim de 20 punts. Les diverses convocatòries establiran el valor de cada concert, que mai podrà ser inferior a 0,2 punts ni superior a 0,5 punts.  
3r. Les característiques de la sala es valoraran fins a un màxim de 10 punts, atesos els criteris següents:  
a) L'equipament tecnològic de la sala podrà sumar fins a 2,5 punts.  
  
b) El personal contractat de manera regular per l'entitat sol·licitant per al desenvolupament de la programació de la sala podrà sumar fins a 2,5 punts.  
c) Nombre d'habitants de la població en la qual estiga situada la sala, que es valorarà entre 1 punt si supera els 100.000 habitants i 5 punts si es troba per davall dels 10.000 habitants.  
  
  
Quadre resum de programació en sales d'exhibició  
  
Projecte de programació Màxim 70 punts  
(mínim 35 punts)  
Qualitat i incidència de la programació  
Aforament de la sala  
Trajectòria de la sala  
Quantificació de la programació  
Creació, formació i desenvolupament de públics  
Programació familiar  
Suport a solistes o agrupacions professionals nous  
Coherència del pressupost  
Viabilitat econòmica 10 punts  
10 punts  
10 punts  
20 punts  
5 punts  
2,5 punts  
2,5 punts  
5 punts  
5 punts   
Característiques de la temporada anterior Màxim 20 punts  
Característiques de la sala Màxim 10 punts  
Equipament  
Personal contractat  
Població 2,5 punts  
2,5 punts  
5 punts   
Total puntuació màxima 100 punts  
  
  
d) Ajudes a cursos, concursos, jornades i congressos  
1r. El projecte detallat de l'activitat es valorarà amb un màxim de 70 punts. Si no s'aconsegueixen 35 punts, la puntuació serà 0 punts. Es tindran en compte els apartats següents:  
a) L'interés i la projecció de l'activitat es valorarà amb un màxim de 10 punts, segons la temàtica, la duració, el nombre previst de participants, l'edat, i en el cas dels concursos, la dotació econòmica dels premis i l'existència de fases preliminars.  
b) La ponderació dels plantejaments i continguts artístics i acadèmics del projecte es valorarà amb un màxim de 10 punts. Per a fer-ho, es tindran en compte factors com la coherència, el grau de complexitat i la riquesa de les activitats plantejades, l'originalitat de la temàtica o el caràcter innovador.  
c) L'especialització de l'activitat en funció del gènere musical al qual atenga majoritàriament es valorarà amb un màxim de 10 punts, i prevaldran els menys estesos i multitudinaris.  
d) La qualitat docent i artística del professorat dels cursos, els membres dels tribunals dels concursos i els ponents de les jornades i els congressos es valorarà amb un màxim de 10 punts, en funció del reconeixement i la solvència professional.  
e) Implicació de les institucions municipals, autonòmiques o acadèmiques en ajuda econòmica o cogestió d'activitats. Es valorarà amb un màxim de 5 punts.  
f) El nombre de dones participants en figures d'autoritat o responsabilitat, membres del professorat, tribunal o ponents en les taules i conferències de jornades i congressos, es valorarà amb un màxim de 5 punts, en funció tant del nombre com de la rellevància dins del projecte.  
  
g) La presència del valencià es valorarà amb un màxim de 5 punts, sempre que la utilització d'aquesta llengua supere el 80 %, tant en l'execució de les activitats desenvolupades com en les accions dutes a terme per a la seua promoció i divulgació.   
Els cursos, els concursos, les jornades i els congressos que, en ocasió d'aquests, duguen a terme publicacions relatives als continguts i resultats, partiran amb 1 punt garantit en aquest apartat, sempre que siguen en valencià.  
h) El cost previst del projecte es valorarà entre 0 punts, si aquest no arriba als 5.000 €, i 5 punts, si supera els 15.000 €  
i) Ponderació de la coherència del pressupost presentat, l'adequació al desenvolupament del projecte exposat i la racionalitat mostrada en la dotació de les diverses partides, així com de la seua harmonització. Es valorarà amb un màxim de 5 punts.  
j) Viabilitat econòmica del projecte, fins a 5 punts. Es valorarà la relació percentual que hi haja entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d'altres entitats públiques i privades per a executar-lo (exclosa la sol·licitada a l'IVC), amb un màxim de 5 punts. S'assignaran 0,5 punts per cada 5 % que aquestes aportacions suposen sobre el pressupost total, a partir del 35 %, i s'obtindran directament 5 punts a partir del 55 %.  
2n. Capacitat organitzativa de l'entitat sol·licitant.  
Es valorarà amb un màxim de 10 punts qualsevol altre curs, concurs, jornades o congrés que l'entitat sol·licitant haja organitzat al llarg de la seua trajectòria. Cada convocatòria establirà el valor de cada activitat, que mai podrà ser superior a 1 punt, i es distingirà, a més, entre la valoració de cadascuna d'aquestes i les successives edicions.  
  
3r. Característiques de l'edició anterior i trajectòria de l'entitat sol·licitant. Es valoraran amb un màxim de 20 punts, tenint en compte els criteris següents:  
a) Nombre de persones matriculades o inscrites, fins a un màxim de 10 punts. Segons si es tracta d'un curs, un concurs, unes jornades o un congrés, les convocatòries respectives establiran el valor de cada persona matriculada o inscrita, que mai podrà ser superior a 1 punt.  
  
b) Les publicacions acadèmiques o els articles en premsa especialitzada, excepte la publicitat, es valoraran fins a un màxim de 5 punts. Segons si es tracta d'un curs, un concurs, unes jornades o un congrés, les convocatòries respectives establiran el valor de cadascun, que mai podrà ser superior a 1 punt.  
c) El nombre d'edicions anteriors organitzades per l'entitat sol·licitant es valorarà fins a un màxim de 5 punts. Segons si es tracta d'un curs, un concurs, unes jornades o un congrés, les respectives convocatòries establiran el valor de cadascun, que mai podrà ser superior a 0,5 punts.  
  
Quadre resum de cursos, concursos, jornades i congressos  
  
Projecte de l'activitat Màxim 70 punts  
(mínim 35 punts)  
Interés i projecció  
Plantejaments i continguts  
Especialització  
Qualitat de professorat/tribunals/ponents  
Implicació institucions  
Quantificació de dones participants amb responsabilitat  
Presència del valencià  
Cost del projecte  
Coherència del pressupost  
Viabilitat econòmica 10 punts  
10 punts  
10 punts  
10 punts  
5 punts  
5 punts  
5 punts  
5 punts  
5 punts  
5 punts   
Capacitat organitzativa del sol·licitant Màxim 10 punts  
Característiques de l'edició anterior i trajectòria Màxim 20 punts  
Nombre de persones matriculades/inscrites  
Publicacions  
Nombre d'edicions 10 punts  
5 punts  
5 punts   
Total puntuació màxima 100 punts  
  
  
e) Ajudes a les gires fora de la Comunitat Valenciana  
1r. El projecte detallat de la gira es valorarà amb un màxim de 70 punts. Si no s'aconsegueixen 35 punts, la puntuació serà 0 punts. Es tindran en compte els apartats següents:  
a) Quantificació de la gira. Es podran obtindre fins a 20 punts en funció del nombre d'actuacions deficitàries de què es componga el projecte. Les diverses convocatòries establiran el valor de cada concert, que mai podrà ser inferior a 5 punts ni superior a 10 punts.  
b) La solvència professional acreditada de l'agrupació musical o solista participant en la gira, dins del panorama musical, es valorarà amb un màxim de 10 punts, segons l'abast o la projecció territorial.   
c) El programa en gira es valorarà amb un màxim de 5 punts, i prevaldran els gèneres musicals menys estesos i multitudinaris.  
  
d) Quantificació del personal en gira. Es valorarà amb un màxim de 10 punts. Les diverses convocatòries establiran la puntuació que correspon a cada participant en la gira, d'acord amb les seues funcions i amb especial atenció a les dones.   
e) Si el programa en gira va obtindre una ajuda de l'IVC en una modalitat diferent d'una altra convocatòria anterior de foment d'activitats musicals, podrà obtindre fins a 3 punts.  
f) Si el programa en gira ha obtingut altres ajudes d'alguna institució pública, podrà obtindre fins a 3 punts.  
g) Si el solista o l'agrupació musical ha sigut distingit amb algun premi o reconeixement en els últims 5 anys, podrà obtindre fins a 2 punts.  
h) Si el programa en gira ha sigut objecte d'una producció discogràfica, podrà obtindre fins a 5 punts.  
i) Si el concert que és objecte de sol·licitud de subvenció ha sigut objecte de retransmissió televisiva o gravació audiovisual amb finalitats promocionals, podrà obtindre fins a 2 punts.  
j) Ponderació de la coherència del pressupost presentat, l'adequació al desenvolupament del projecte exposat i la racionalitat mostrada en la dotació de les diverses partides, així com de la seua harmonització. Es valorarà amb un màxim de 5 punts.  
k) Viabilitat econòmica del projecte, fins a 5 punts. Es valorarà la relació percentual que hi haja entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d'altres entitats públiques i privades per a executar-lo (exclosa la sol·licitada a l'IVC), amb un màxim de 5 punts. S'assignaran 0,5 punts per cada 5 % que aquestes aportacions suposen sobre el pressupost total, a partir del 35 %, i s'obtindran directament 5 punts a partir del 55 %.  
2n. La trajectòria del solista o l'agrupació musical participant en la gira es valorarà amb un màxim de 15 punts. Per a fer-ho, es tindran en consideració el nombre de concerts realitzats en l'exercici anterior a cada convocatòria, així com les localitats en les quals han tingut lloc. Les diverses convocatòries establiran el valor de cada concert, que mai podrà ser inferior a 0,2 punts ni superior a 1 punt.  
En el cas de les agrupacions musicals, es computaran els concerts duts a terme com a formació, no els dels intèrprets que la componguen de manera individualitzada o amb altres formacions. El mateix ocorre en el cas dels solistes, dels quals es computaran els concerts realitzats com a tals i no com a part d'una agrupació musical.  
3r. La trajectòria artística, professional i de gestió de l'empresa es valorarà amb un màxim de 15 punts. Es tindran en compte els apartats següents:  
a) Foment de l'ocupació: es valorarà el nombre de persones contractades per l'entitat sol·licitant en l'últim exercici, en funció dels dies cotitzats a la Seguretat Social que aquesta puga acreditar, la qual cosa es valorarà amb un màxim de 5 punts.  
b) Historial de l'activitat artística de l'empresa, que es valorarà amb un màxim de 5 punts, i se sospesaran els treballs de creació duts a terme en els últims 2 anys i la visibilitat d'aquests.  
c) Antiguitat de l'empresa, que es valorarà amb un màxim de 5 punts. Les diverses convocatòries establiran el valor de cada any d'existència, i no es podrà superar 1 punt per any.  
  
Quadre resum de gires fora de la Comunitat Valenciana  
  
Projecte de gira Màxim 70 punts  
(mínim 35 punts)  
Quantificació de la gira  
Solvència solista o agrupació musical  
Programa en gira  
Personal en gira  
Ajudes IVC  
Altres ajudes  
Premis i reconeixements  
Producció discogràfica  
Retransmissió o gravació comercial  
Coherència del pressupost  
Viabilitat econòmica 20 punts  
10 punts  
5 punts  
10 punts  
3 punts  
3 punts  
2 punts  
5 punts  
2 punts  
5 punts  
5 punts   
Trajectòria del solista o l'agrupació participant Màxim 15 punts  
Activitat artística, professional i de gestió de l'empresa Màxim 15 punts  
Contractacions artístiques i tècniques de l'últim exercici  
Historial activitat artística  
Antiguitat 5 punts  
5 punts  
5 punts   
Total puntuació màxima 100 punts  
  
  
f) Ajudes a assistència a fires fora de la Comunitat Valenciana  
1r. El projecte detallat de l'activitat es valorarà amb un màxim de 70 punts. Si no s'arriba als 35 punts, la puntuació serà 0 punts. Es tindran en compte els apartats següents:  
a) El lloc en què tinga lloc la fira, que sumarà fins a un màxim de 5 punts si està localitzat en la resta de l'Estat espanyol i fins a un màxim de 10 punts si està localitzat a l'estranger.  
b) La duració prevista de l'assistència a la fira es valorarà amb un màxim de 5 punts.  
c) La presentació de concerts i la realització d'actes podrà sumar entre 1 i 10 punts en funció del tipus d'actuació, la data d'estrena del programa presentat i les condicions i l'emplaçament d'aquesta dins del calendari de la fira.  
d) La projecció i rellevància de la fira, atenent el volum d'activitat, el nombre de programadors i distribuïdors que reunisca, així com l'historial, es valorarà amb un màxim de 10 punts  
e) L'antiguitat de la fira, sense comptar l'any de la convocatòria, es valorarà amb un màxim de 5 punts. Les diverses convocatòries establiran el valor de cada any d'existència i no es podrà superar el punt per any.  
f) L'espai expositor es valorarà fins a 10 punts, en funció de si és individual o compartit, i de la ubicació dins del recinte firal.  
g) El nombre de persones desplaçades a la fira es valorarà amb un màxim de 10 punts. Les diverses convocatòries establiran el valor de cada persona, que sempre anirà en funció de la seua responsabilitat i mai podrà superar els 2 punts.  
h) Ponderació de la coherència del pressupost presentat, l'adequació al desenvolupament del projecte exposat i la racionalitat mostrada en la dotació de les diverses partides, així com de la seua harmonització. Es valorarà amb un màxim de 5 punts.  
i) Viabilitat econòmica del projecte, fins a 5 punts. Es valorarà la relació percentual que hi haja entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d'altres entitats públiques i privades per a executar-lo (exclosa la sol·licitada a l'IVC), amb un màxim de 5 punts. S'assignaran 0,5 punts per cada 5 % que aquestes aportacions suposen sobre el pressupost total, a partir del 35 %, i s'obtindran directament 5 punts a partir del 55 %.  
2n. La trajectòria artística, professional i de gestió de l'empresa es valorarà amb un màxim de 30 punts. Es tindran en compte els apartats següents:  
a) Foment de l'ocupació: es valorarà el nombre de persones contractades per l'entitat sol·licitant en l'últim exercici, en funció dels dies cotitzats a la Seguretat Social que aquesta puga acreditar, la qual cosa es valorarà amb un màxim de 5 punts.  
b) Existència d'una persona o un departament en l'empresa dedicat exclusivament a les accions de promoció, comunicació i màrqueting. Es valorarà amb un màxim de 5 punts, en funció de si hi ha una contractació laboral o si es tracta d'una prestació de serveis i de l'antiguitat d'aquests.  
c) Historial de l'activitat artística de l'empresa, que es valorarà amb un màxim de 5 punts, i se sospesaran els treballs de creació duts a terme en els últims 2 anys i la visibilitat d'aquests.  
d) Altres fires, mostres, trobades o congressos de reconeguda solvència als quals l'entitat sol·licitant haja assistit en els últims 5 anys, fora de la Comunitat Valenciana però dins de l'Estat espanyol, que es valorarà fins a un màxim de 5 punts. Les diverses convocatòries establiran el valor de cada acció, que mai podrà ser inferior a 0,5 punts ni superior a 1 punt.  
e) Altres fires, mostres, trobades o congressos de reconeguda solvència als quals l'entitat sol·licitant haja assistit en els últims 5 anys, a l'estranger, es valoraran amb un màxim de 5 punts. Les diverses convocatòries establiran el valor de cada acció, que mai podrà ser inferior a 1 punt ni superior a 1,5 punts.  
f) Antiguitat de l'empresa, que es valorarà amb un màxim de 5 punts. Les diverses convocatòries establiran el valor de cada any d'existència i no es podrà superar el punt per any.  
  
  
Quadre resum d'assistència a fires  
  
Projecte de l'activitat Màxim 70 punts  
(mínim 35 punts)  
Lloc de realització  
Duració de l'assistència  
Presentacions  
Projecció i rellevància de la fira  
Antiguitat de la fira  
Espai expositor  
Nombre de persones desplaçades a la fira  
Coherència del pressupost  
Viabilitat econòmica 10 punts  
5 punts  
10 punts  
10 punts  
5 punts  
10 punts  
10 punts  
5 punts  
5 punts   
Activitat artística, professional i de gestió de l'empresa Màxim 30 punts  
Foment de l'ocupació  
Dedicació a la comunicació i promoció  
Historial activitat artística  
Participació en accions de promoció en la resta de l'Estat espanyol  
Participació en accions de promoció a l'estranger  
Antiguitat de l'empresa 5 punts  
5 punts  
5 punts  
  
5 punts  
5 punts  
5 punts   
Total puntuació màxima 100 punts  
  
  
g) Ajudes a projectes de producció d'espectacles de música en viu  
1r. El projecte detallat de la producció es valorarà amb un màxim de 70 punts. Si no s'obtenen 35 punts, la puntuació serà 0 punts. Es tindran en compte els apartats següents:  
a) El projecte artístic es valorarà fins a un màxim de 15 punts, tenint en compte el format de la producció, la qualitat, l'originalitat, el caràcter innovador i la contribució al panorama de la creació musical actual.  
  
Els projectes de producció en els quals la presència de dones en llocs de responsabilitat, fonamentalment artística, siga majoritària, partiran amb un mínim de fins a 5 punts en aquest apartat.  
b) El gènere musical al qual atén la producció es valorarà fins a 10 punts, i prevaldran els gèneres menys estesos i multitudinaris.  
  
c) L'espai territorial de la projecció. Es valoraran els compromisos d'exhibició adquirits al marge de l'estrena, sempre que estiguen acreditats per escrit, fins a un màxim de 10 punts. Les diverses convocatòries establiran el valor de cada compromís, que sempre anirà en funció de la notorietat dels espais i de la ubicació, no podran superar mai els 3 punts per compromís.  
d) El nombre d'intèrprets. Es valorarà amb un mínim d'1 punt quan es tracte de solistes, i amb un màxim de 10 punts, si l'agrupació musical supera els 14 intèrprets.  
e) La participació en la producció de creatius i un altre personal artístic es valorarà fins a 10 punts. Les diverses convocatòries establiran el valor de cada participant, que sempre anirà en funció de la seua responsabilitat i mai podrà superar 1 punt.  
f) La presència del valencià en la producció es valorarà amb un màxim de 5 punts, tenint en compte si els temes o les obres interpretades són en aquesta llengua i si la documentació, comunicació i promoció de la producció es du a terme en valencià.  
g) Ponderació de la coherència del pressupost presentat, l'adequació al desenvolupament del projecte exposat i la racionalitat mostrada en la dotació de les diverses partides, així com de l'harmonització d'aquest. Es valorarà amb un màxim de 5 punts.  
h) Viabilitat econòmica del projecte, fins a 5 punts. Es valorarà la relació percentual que hi haja entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d'altres entitats públiques i privades per a executar-lo (exclosa la sol·licitada a l'IVC), amb un màxim de 5 punts. S'assignaran 0,5 punts per cada 5 % que aquestes aportacions suposen sobre el pressupost total, a partir del 35 %, i s'obtindran directament 5 punts a partir del 55 %.  
2n. L'activitat professional dels solistes o de l'agrupació musical participants com a intèrprets en la producció de l'espectacle de música es valorarà amb un màxim de 15 punts, tenint en compte els apartats següents:   
a) La seua activitat professional continuada, que es valorarà entre 1 punt, si supera l'any, i 5 punts, si supera els 10 anys als 5 anys.   
En el cas de les agrupacions musicals, es computarà la seua activitat professional continuada com a formació, no la dels intèrprets que la componguen de manera individual o amb altres formacions. El mateix ocorre amb els solistes, dels quals es computarà la seua activitat professional continuada com a tals i no quan formen part d'alguna agrupació musical.  
b) El nombre de concerts duts a terme pel solista o l'agrupació musical en l'últim exercici es valorarà amb un màxim de 10 punts. Les diverses convocatòries establiran el valor de cada concert, que sempre anirà en funció de les localitats en què tinguen lloc i que mai podrà ser inferior a 0,2 punts ni superior a 1,5 punts.  
En aquest sentit, caldrà tindre en compte que només es comptabilitzaran els concerts interpretats per la mateixa formació musical, agrupació musical o solista que participe en la producció que és objecte de valoració. I no la dels integrants, de manera individualitzada, amb agrupacions musicals diferents, o com a solistes, o en un format estructural diferent.  
3r. La trajectòria artística, professional i de gestió de l'empresa es valorarà amb un màxim de 15 punts. Es tindran en compte els apartats següents:  
a) Foment de l'ocupació: es valorarà el nombre de persones contractades per l'entitat sol·licitant en l'exercici anterior a cada convocatòria, en funció dels dies cotitzats a la Seguretat Social que aquesta puga acreditar, la qual cosa es valorarà amb un màxim de 5 punts.  
b) El nombre de dones contractades en llocs de lideratge per l'empresa sol·licitant durant l'exercici anterior a cada convocatòria es valorarà amb un màxim de 5 punts.  
c) Historial de l'activitat artística de l'empresa, que es valorarà amb un màxim de 3 punts, i se sospesaran els treballs de creació duts a terme en els 2 exercicis anteriors a cada convocatòria i la visibilitat d'aquests.  
  
d) Antiguitat de l'empresa, que es valorarà amb un màxim de 2 punts. Les diverses convocatòries establiran el valor de cada any d'existència i no es podran superar els 0,5 punts per any.  
  
Quadre resum de producció d'espectacles de música en viu  
  
Projecte de la producció Màxim 70 punts  
(mínim 35 punts)  
Projecte artístic  
Gènere musical  
Espai territorial de projecció  
Nombre d'intèrprets  
Un altre personal artístic i creatiu  
Presència del valencià  
Coherència del pressupost  
Viabilitat econòmica 15 punts  
10 punts  
10 punts  
10 punts  
10 punts  
5 punts  
5 punts  
5 punts   
Activitat professional dels intèrprets Màxim 15 punts  
Experiència professional dels intèrprets  
Concerts contractats 5 punts  
10 punts   
Activitat artística, professional i de gestió de l'empresa Màxim 15 punts  
Foment de l'ocupació  
Dones contractades en llocs de lideratge  
Historial activitat artística  
Antiguitat de l'empresa 5 punts  
5 punts  
3 punts  
2 punts   
Total puntuació màxima 100 punts  
  
  
h) Ajudes biennals a l'organització i al manteniment d'estructures administratives  
1r. L'activitat i l'estructura de l'entitat sol·licitant es valoraran amb un màxim de 60 punts. Si no s'aconsegueixen 30 punts, la puntuació serà 0 punts. Es tindran en compte els apartats següents:  
a) L'anàlisi de les actuacions concretes previstes per l'entitat en el desenvolupament habitual de la seua activitat es valorarà amb un màxim de 20 punts, en funció del nombre d'accions previst i de la repercussió en l'evolució del sector de la música professional de la Comunitat Valenciana.  
b) L'existència d'un local destinat per a l'ús com a oficina es valorarà amb un màxim de 10 punts. En aquest sentit es tindran en compte qüestions com l'ús exclusiu per a aquests fins, la titularitat o si es tracta d'un espai compartit amb altres entitats.  
c) El nombre d'habitants de la població en la qual estiga situat aquest local, que es valorarà entre 10 punts si supera els 100.000 habitants i 1 punt si es troba per davall dels 5.000 habitants.  
d) La personalitat jurídica de l'entitat es valorarà amb un màxim de 5 punts, i prevaldran les formes jurídiques societàries sobre les individuals i les cooperatives, i aquestes sobre les associacions sense ànim de lucre.  
e) Si la majoria de llocs de responsabilitat de l'entitat estan ocupats per dones, es podrà obtindre fins a un màxim de 2 punts.  
f) El foment i la difusió del valencià, tant en la gestió administrativa de l'entitat com en les publicacions, les activitats dutes a terme i la promoció i difusió, es valoraran amb un màxim de 2 punts.  
  
g) Si l'entitat organitza activitats de formació dirigides al sector professional de la música i destinades al desenvolupament de la gestió i administració empresarial, podrà obtindre fins a un màxim d'1 punt, sempre que la duració supere les 10 hores.  
h) Ponderació de la coherència del pressupost presentat, l'adequació al desenvolupament del projecte exposat i la racionalitat mostrada en la dotació de les diverses partides, així com de la seua harmonització. Es valorarà amb un màxim de 5 punts.  
i) Viabilitat econòmica del projecte, fins a 5 punts. Es valorarà la relació percentual que hi haja entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d'altres entitats públiques i privades per a executar-lo (exclosa la sol·licitada a l'IVC), amb un màxim de 5 punts. S'assignaran 0,5 punts per cada 5 % que aquestes aportacions suposen sobre el pressupost total, a partir del 35 %, i s'obtindran directament 5 punts a partir del 55 %.  
2n. La trajectòria artística, professional i de gestió de l'entitat sol·licitant es valorarà amb un màxim de 40 punts. Es tindran en compte els apartats següents:  
a) Foment de l'ocupació de gestió. Es valorarà el nombre de persones contractades per l'entitat sol·licitant, en els tres exercicis anteriors a cada convocatòria, en funció dels dies cotitzats a la Seguretat Social que aquesta puga acreditar, la qual cosa es valorarà amb un màxim de 10 punts.  
En aquest apartat es tindran en compte solament les contractacions laborals dedicades al desenvolupament, la gestió i l'organització de l'entitat. D'aquesta manera, queden excloses les contractacions artístiques i qualsevol prestació de serveis.  
b) Incidència sobre la professionalització del sector de la música. Es valoraran les contractacions artístiques fetes per l'entitat sol·licitant, en l'exercici anterior a cada convocatòria, la qual cosa es valorarà amb un màxim de 10 punts.  
En aquest apartat es tindran en compte tant les contractacions laborals artístiques com les prestacions de serveis artístics.  
c) Historial de l'activitat artística de l'entitat, que es valorarà amb un màxim de 10 punts i se sospesaran els treballs de creació duts a terme en els 5 exercicis anteriors a cada convocatòria i la visibilitat d'aquests.  
  
d) Antiguitat de l'entitat, que es valorarà amb un màxim de 7 punts. Les diverses convocatòries establiran el valor de cada any d'existència, i no es podrà superar 1 punt per any.  
e) Consolidació de l'estructura administrativa en els 3 primers anys d'existència professional, es valorarà fins a un màxim de 3 punts.  
  
Quadre resum d'ajudes biennals a organització i manteniment d'estructures  
  
Activitat i estructura de l'entitat sol·licitant Màxim 60 punts  
(mínim 30 punts)  
Anàlisi de l'activitat  
Local d'oficina  
Població  
Personalitat jurídica  
Dones en llocs de responsabilitat  
Foment i difusió del valencià  
Organització d'activitats de formació  
Coherència del pressupost  
Viabilitat econòmica 20 punts  
10 punts  
10 punts  
5 punts  
2 punts  
2 punts  
1 punt.  
5 punts  
5 punts   
Activitat artística, professional i de gestió de l'empresa Màxim 40 punts  
Foment de l'ocupació de gestió  
Incidència sobre la professionalització del sector  
Historial activitat artística  
Antiguitat de l'entitat  
Consolidació de l'estructura administrativa 10 punts  
10 punts  
10 punts  
7 punts  
3 punts   
Total puntuació màxima 100 punts  
  
  
f) Ajudes a la composició d'obres musicals de nova creació vinculades a la seua estrena  
1r. El projecte detallat de la composició es valorarà amb un màxim de 60 punts. Si no s'aconsegueixen 30 punts, la puntuació serà 0 punts. Els projectes que no estiguen acompanyats d'un esbós de l'obra (o obra completa) només podran obtindre com a màxim un 60 % en la puntuació parcial d'aquest apartat. Es tindran en compte els apartats següents:  
  
a) L'extensió de l'obra es valorarà amb un màxim de 5 punts. Les diverses convocatòries establiran el valor de cada minut i no es podran superar els 0,3 punts per minut.  
b) El tipus i la complexitat d'instrumentació es valorarà amb un màxim de 5 punts.  
c) La qualitat dels continguts artístics i tècnics basada en la coherència, la riquesa de l'estructura i el grau de complexitat es valoraran amb un màxim de 25 punts. En el cas que la composició tinga textos integrats, també es tindrà en compte la qualitat d'aquests.  
  
d) Les exigències interpretatives que requerisca la composició es valoraran amb un màxim de 10 punts.  
e) Els trets innovadors de la composició es valoraran amb un màxim de 5 punts.  
f) El grau d'investigació i la fusió amb altres llenguatges es valorarà amb un màxim de 5 punts.  
g) Les composicions que comporten un projecte d'inclusió social dirigit a col·lectius socials, i els facen partícips de la creació, la investigació i l'experimentació sonora, podran obtindre fins a un màxim de 5 punts.  
2n. La trajectòria artística de la persona sol·licitant en el camp de la composició es valorarà amb un màxim de 20 punts. Es tindran en compte els apartats següents:  
a) El nombre de composicions estrenades per la persona sol·licitant es valorarà amb un màxim de 5 punts. Les diverses convocatòries establiran el valor de cada composició estrenada i no es podran superar els 0,5 punts per composició.  
b) El nombre d'obres de la persona sol·licitant, les partitures de la qual s'hagen editat, es valorarà amb un màxim de 5 punts. Les diverses convocatòries establiran el valor de cada obra editada, i no es podran superar els 2 punts per composició.  
c) Els premis rebuts per la persona sol·licitant es valoraran amb un màxim de 5 punts. Les diverses convocatòries establiran el valor de cada premi, i no es podran superar els 2 punts per premi.  
d) Quan la persona sol·licitant siga menor de 30 anys, les cartes de suport de persones o entitats de rellevància en l'àmbit de la composició es valoraran amb un màxim de 2 punts, en funció del nombre d'escrits i de la solvència artística i professional dels que els subscriguen.  
  
e) L'autoria femenina es valorarà amb 3 punts.  
3r. El pla de difusió del projecte i la trajectòria professional dels intèrprets que estrenen l'obra que és objecte de sol·licitud d'ajuda es valoraran amb un màxim de 20 punts. Es tindran en compte els apartats següents:  
a) Les previsions d'interpretació de l'obra es valoraran amb un màxim de 5 punts. Les diverses convocatòries establiran el valor de cada concert compromés, incloent-hi l'estrena, i no es podran superar els 2 punts per concert.   
b) La trajectòria professional de la formació que estrene l'obra es valorarà entre 1 punt, si el solista o l'agrupació musical està en el seu primer any d'exercici professional, i 5 punts, si la seua activitat professional continuada és superior a 10 anys.  
En el cas de les agrupacions musicals, es computarà la seua activitat professional continuada com a formació, no la dels intèrprets que la componguen de manera individual o amb altres formacions. El mateix ocorre amb els solistes, dels quals es computarà la seua activitat professional continuada com a tals i no quan formen part d'alguna agrupació musical.  
c) El nombre d'intèrprets de la formació que estrene l'obra es valorarà entre 1 punt, si es tracta d'un solista, i 5 punts, si l'agrupació musical supera els 10 intèrprets.  
d) El nombre de concerts per als quals la formació que estrene l'obra s'haja contractat en l'exercici anterior a cada convocatòria es valorarà amb un màxim de 5 punts. Les diverses convocatòries establiran el valor de cada concert i no es podrà superar 1 punt per concert.   
  
En aquest sentit, caldrà tindre en compte que només es comptabilitzaran els concerts interpretats per la mateixa formació musical, agrupació musical o solista que participe en la producció que és objecte de valoració. I no la dels integrants, de manera individualitzada, amb agrupacions musicals diferents, o com a solistes, o en un format estructural diferent.  
  
Quadre resum de composició d'obres de nova creació vinculades a la seua estrena  
  
Projecte detallat de la composició  
Els projectes que no estiguen acompanyats d'un esbós de l'obra (o obra completa), només podran obtindre un màxim del 60 % de la puntuació en aquest apartat. Màxim 60 punts  
(mínim 30 punts)  
Extensió de l'obra  
Instrumentació  
Continguts artístics i tècnics  
Exigències interpretatives  
Trets innovadors  
Investigació i fusió amb altres llenguatges  
Inclusió social 5 punts  
5 punts  
25 punts  
10 punts  
5 punts  
5 punts  
5 punts   
   
Trajectòria artística de la persona sol·licitant Màxim 20 punts  
Obres estrenades   
Obres editades  
Premis  
Cartes de suport menors de 30 anys  
Autoria femenina 5 punts  
5 punts  
5 punts  
2 punts  
3 punts   
Pla de difusió i trajectòria d'intèrprets de l'obra Màxim 20 punts  
Compromisos d'exhibició  
Trajectòria professional intèrprets  
Nombre d'intèrprets  
Concerts realitzats 5 punts  
5 punts  
5 punts  
5 punts   
Total puntuació màxima 100 punts  
  
  
j) Ajudes a la producció discogràfica  
1r. El projecte detallat de la producció musical que es registrarà, es valorarà amb un màxim de 70 punts. Si no s'aconsegueixen 35 punts, la puntuació serà 0 punts. Els projectes que no estiguen acompanyats d'una maqueta (o obra completa) podran obtindre, com a màxim, un 50 % en la puntuació parcial d'aquest apartat. Es tindran en compte els apartats següents:  
a) La duració de la gravació, que es valorarà amb un màxim de 5 punts. Les diverses convocatòries establiran el valor de cada minut, i no es podran superar els 0,08 punts per minut.  
b) L'edició física es valorarà amb un màxim de 3 punts. Les diverses convocatòries establiran el valor de cada exemplar produït, i no es podrà superar 1 punt per cada 100 còpies.  
c) La racionalitat i viabilitat del pla de distribució previst es valoraran amb un màxim de 3 punts.  
d) La utilització de serveis d'agregació musical a plataformes digitals es valorarà amb un màxim de 2 punts.  
e) La qualitat dels continguts artístics i tècnics, basada en la coherència, la riquesa de l'estructura i el grau de complexitat es valorarà amb un màxim de 12 punts.  
f) La riquesa i originalitat dels textos, si n'hi ha, es valorarà amb un màxim de 3 punts.  
g) Les exigències interpretatives es valoraran amb un màxim de 5 punts.  
h) El gènere musical al qual atén la producció discogràfica es valorarà amb un màxim de 10 punts, i prevaldran els menys estesos i multitudinaris.  
i) Les produccions discogràfiques que incloguen obres dotades anteriorment amb ajudes de l'IVC a la composició d'obres de nova creació vinculades a la seua estrena, es valoraran amb un màxim de 2 punts. Les diverses convocatòries establiran el valor de cadascuna, i no es podrà superar 1 punt per obra subvencionada.  
j) La presència i rellevància del valencià en els continguts de la producció discogràfica es valoraran amb un màxim de 5 punts, en el cas que tots estiguen en aquesta llengua.  
k) La informació impresa en el suport de la producció discogràfica es valorarà amb un màxim de 2 punts si està en valencià, en funció de la quantitat que continga i de la naturalesa.   
l) El disseny gràfic del suport de la producció discogràfica i la vinculació amb aquesta es valorarà amb un màxim de 3 punts.  
m) El cost previst de la producció discogràfica es valorarà entre 0 punts, si aquest no assoleix els 3.000 €, i 5 punts, si supera els 15.000 €  
n) Ponderació de la coherència del pressupost presentat, l'adequació al desenvolupament del projecte exposat i la racionalitat mostrada en la dotació de les diverses partides, així com de la seua harmonització. Es valorarà amb un màxim de 5 punts.  
o) Viabilitat econòmica del projecte, fins a 5 punts. Es valorarà la relació percentual que hi haja entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d'altres entitats públiques i privades per a executar-lo (exclosa la sol·licitada a l'IVC), amb un màxim de 5 punts. S'assignaran 0,5 punts per cada 5 % que aquestes aportacions suposen sobre el pressupost total, a partir del 35 %, i s'obtindran directament 5 punts a partir del 55 %.  
2n. La trajectòria artística dels solistes o les agrupacions musicals que interpreten la producció discogràfica es valorarà amb un màxim de 25 punts. Es tindran en compte els apartats següents:  
a) L'activitat professional continuada dels solistes o les agrupacions musicals es valorarà entre 1 punt, si supera l'any, i els 10 punts, si arriba als 10 anys.  
En el cas de les agrupacions musicals, es computarà la seua activitat professional continuada com a formació, no la dels intèrprets que la componguen de manera individual o amb altres formacions. El mateix ocorre amb els solistes, dels quals es computarà la seua activitat professional continuada com a tals i no quan formen part d'alguna agrupació musical.  
b) El nombre d'intèrprets de què consten les agrupacions musicals es valorarà entre 1 punt, si es tracta d'un solista, i 5 punts, si l'agrupació assoleix els 15 intèrprets.  
Se sumarà 1 punt addicional, fins a un màxim de 5 punts, quan es tracte d'intèrprets femenines en rols principals.  
En el cas que hi haja col·laboracions puntuals en algun tema, la comissió de valoració podrà establir elements correctors en el resultat de la puntuació d'aquest apartat, en funció de la importància d'aquestes, tant quantitativament com qualitativament parlant.  
  
c) El nombre de concerts contractats al solista o l'agrupació musical en l'exercici anterior a cada convocatòria es valorarà amb un màxim de 5 punts. Les diverses convocatòries establiran el valor de cada concert, que no podrà ser inferior a 0,2 punts ni superior a 0,5.  
En aquest sentit, caldrà tindre en compte que només es comptabilitzaran els concerts interpretats per la mateixa formació musical, agrupació musical o solista que participe en la producció que és objecte de valoració. I no la dels integrants, de manera individualitzada, amb agrupacions musicals diferents, o com a solistes, o en un format estructural diferent.  
3r. Historial de l'empresa sol·licitant en la producció discogràfica.  
Es valorarà el nombre de produccions discogràfiques que l'empresa sol·licitant haja tret al mercat, com a productora discogràfica, amb anterioritat a cada convocatòria, fins a un màxim de 5 punts. Les diverses convocatòries establiran el valor de cada producció discogràfica editada, i no es podran superar els 0,5 punts per producció.  
  
En aquest sentit, no es comptabilitzaran les produccions discogràfiques dels intèrprets quan aquestes hagen eixit al mercat amb altres empreses productores diferents de la sol·licitant.  
  
  
  
Quadre resum de producció discogràfica  
  
Projecte de producció discogràfica  
Els projectes que no estiguen acompanyats d'una maqueta (o obra completa) només podran obtindre un màxim del 50 % de la puntuació en aquest apartat. Màxim 70 punts  
(mínim 35 punts)  
Duració de la gravació  
Còpies editades  
Pla de distribució i comercialització  
Utilització de serveis d'agregació  
Qualitat de continguts artístics i tècnics  
Textos  
Exigències interpretatives  
Gènere musical  
Obres dotades amb ajudes a la composició de l'IVC  
Presència del valencià en els temes  
Presència del valencià en la informació escrita  
Disseny suport  
Cost del projecte  
Coherència del pressupost  
Viabilitat econòmica 5 punts  
3 punts  
3 punts  
2 punts  
12 punts  
3 punts  
5 punts  
10 punts  
2 punts  
5 punts  
2 punts  
3 punts  
5 punts  
5 punts  
5 punts   
Trajectòria artística professional dels intèrprets Màxim 25 punts  
Activitat professional continuada  
Nombre d'intèrprets  
Presència femenina  
Concerts contractats 10 punts  
5 punts  
5 punts  
5 punts   
Historial de l'empresa sol·licitant en la producció discogràfica Màxim 5 punts  
Total puntuació màxima 100 punts  
  
  
k) Ajudes al foment de la producció de vídeos musicals  
1r. El projecte detallat del vídeo musical que cal gravar es valorarà amb un màxim de 70 punts. Si no s'aconsegueixen 35 punts, la puntuació serà 0 punts. Els projectes que no estiguen acompanyats del videoclip ja produït podran obtindre com a màxim un 75 % en la puntuació parcial d'aquest apartat. Es tindran en compte els apartats següents:  
a) La duració de la gravació, que es valorarà amb un màxim de 5 punts. Les diverses convocatòries establiran el valor de cada minut, i no es podran superar 1,5 punts per minut.  
b) La racionalitat i viabilitat del pla de distribució previst es valorarà amb un màxim de 3 punts.  
c) La qualitat dels continguts artístics i tècnics, basada en la coherència, la riquesa de l'estructura i el grau de complexitat es valorarà amb un màxim de 15 punts.  
d) La riquesa i originalitat dels textos, si n'hi ha, es valorarà amb un màxim de 2 punts.  
e) El gènere musical al qual atén el vídeo musical es valorarà amb un màxim de 10 punts, i prevaldran els menys estesos i multitudinaris.  
f) La presència del valencià en els temes interpretats en el vídeo es valorarà amb un màxim de 5 punts.  
En els casos en què es tracte de música instrumental es podran obtindre un màxim de 2,5 punts si els títols de crèdit i tota la informació escrita estan en valencià.  
g) La complexitat del disseny de producció es valorarà fins a un màxim de 10 punts. A aquest efecte, es tindran en compte tant la complexitat com la quantitat d'espais utilitzats i les característiques, els dies de gravació i altres aspectes com la incorporació de coreografies o efectes digitals.  
h) Els mitjans tècnics proposats per a la realització es valoraran amb un màxim de 5 punts.  
i) El cost previst del vídeo musical es valorarà entre 0 punts, si aquest no arriba als 3.000 €, i 5 punts, si supera els 10.000 €.  
j) Ponderació de la coherència del pressupost presentat, l'adequació al desenvolupament del projecte exposat i la racionalitat mostrada en la dotació de les diverses partides, així com de la seua harmonització. Es valorarà amb un màxim de 5 punts.  
k) Viabilitat econòmica del projecte, fins a 5 punts. Es valorarà la relació percentual que hi haja entre el cost total del projecte i la suma de les aportacions dineràries que es comprometa a fer la persona sol·licitant dels seus propis fons més les aportacions dineràries que reba d'altres entitats públiques i privades per a executar-lo (exclosa la sol·licitada a l'IVC), amb un màxim de 5 punts. S'assignaran 0,5 punts per cada 5 % que aquestes aportacions suposen sobre el pressupost total, a partir del 35 %, i s'obtindran directament 5 punts a partir del 55 %.  
2n. La trajectòria artística dels solistes o les agrupacions musicals participants en el vídeo musical es valorarà amb un màxim de 25 punts. Es tindran en compte els apartats següents:  
a) L'activitat professional continuada dels solistes o les agrupacions musicals es valorarà entre 1 punt, si supera l'any, i els 10 punts, si arriba als 10 anys.  
En el cas de les agrupacions musicals, es computarà la seua activitat professional continuada com a formació, no la dels intèrprets que la componguen de manera individual o amb altres formacions. El mateix ocorre amb els solistes, dels quals es computarà la seua activitat professional continuada com a tals i no quan formen part d'alguna agrupació musical.  
b) El nombre d'intèrprets de què consten les agrupacions musicals es valorarà entre 1 punt, si es tracta d'un solista, i 5 punts, si l'agrupació assoleix els 15 intèrprets.  
Se sumarà 1 punt addicional, fins a un màxim de 3 punts, quan es tracte d'intèrprets femenines en rols principals.  
Se sumarà un altre punt addicional, fins a un màxim de 2 punts, en funció de l'existència d'altres participants en el vídeo musical, al marge dels solistes o les agrupacions musicals, com ara ballarins, actors o altres artistes.  
c) El nombre de concerts contractats al solista o l'agrupació musical en l'exercici anterior a cada convocatòria es valorarà amb un màxim de 5 punts. Les diverses convocatòries establiran el valor de cada concert, que no podrà ser inferior a 0,1 punts ni superior a 0,5 punts.  
  
En aquest sentit, caldrà tindre en compte que només es comptabilitzaran els concerts interpretats per la mateixa formació musical, agrupació musical o solista que participe en la producció que és objecte de valoració. I no la dels integrants, de manera individualitzada, amb agrupacions musicals diferents, o com a solistes, o en un format estructural diferent.  
3r. Historial de l'empresa sol·licitant en la producció de vídeos musicals.  
a) Es valorarà el nombre de vídeos musicals que l'empresa sol·licitant haja tret al mercat, com a productora, amb anterioritat a cada convocatòria, fins a un màxim de 3 punts. Les diverses convocatòries establiran el valor de cada vídeo produït i no es podran superar els 0,3 punts per producció.  
En aquest sentit, no es comptabilitzaran els vídeos musicals que els intèrprets hagen dut a terme amb altres empreses productores diferents de la sol·licitant.  
b) Si l'empresa sol·licitant ha sigut distingida amb algun premi o reconeixement per la seua activitat com a empresa audiovisual en els últims 5 anys, podrà obtindre fins a un màxim de 2 punts.  
  
Quadre resum de producció de vídeos musicals  
  
Projecte del vídeo musical que cal registrar.  
Els projectes que no estiguen acompanyats del vídeo ja produït, només podran obtindre un màxim del 75 % de la puntuació en aquest apartat. Màxim 70 punts  
(mínim 35 punts)  
Duració de la gravació  
Pla de distribució i comercialització  
Qualitat de continguts artístics i tècnics  
Textos  
Gènere musical  
Presència del valencià  
Complexitat del disseny de producció  
Mitjans tècnics  
Cost del projecte  
Coherència del pressupost  
Viabilitat econòmica 5 punts  
3 punts  
15 punts  
2 punts  
10 punts  
5 punts  
10 punts  
5 punts  
5 punts  
5 punts  
5 punts   
Trajectòria artística professional dels intèrprets Màxim 25 punts  
Activitat professional continuada  
Nombre d'intèrprets principals  
Presència femenina  
Altres participants  
Concerts contractats 10 punts  
5 punts  
3 punts  
2 punts  
5 punts   
Historial de l'empresa sol·licitant en la producció discogràfica Màxim 5 punts  
Total puntuació màxima 100 punts  
  
  
Article 11. Resolució  
1. La resolució de concessió o denegació correspon a la persona que ocupe la presidència de l'IVC.  
2. La resolució ha de ser motivada d'acord amb el que preveu aquesta ordre i el que dispose cada convocatòria, fer al·lusió als criteris de valoració de les sol·licituds i determinar els projectes subvencionats i la quantia de les ajudes. La resolució ha d'acordar tant l'atorgament de les subvencions com la desestimació i la no concessió, per desistiment, renúncia al dret o impossibilitat material sobrevinguda.  
  
3. La resolució de concessió, a més de contindre els projectes als quals es concedeix la subvenció i la desestimació expressa de les sol·licituds restants, pot incloure una llista ordenada de totes les sol·licituds que, encara que complisquen les condicions administratives i tècniques que estableixen les bases reguladores per a adquirir la condició de persona beneficiària, no s'hagen estimat per ultrapassar la quantia màxima del crèdit fixat en la convocatòria, amb la indicació de la puntuació atorgada a cadascuna d'aquestes, en funció dels criteris de valoració que preveu aquesta.  
En aquest supòsit, si alguna persona beneficiària renuncia a la subvenció en el termini màxim dels 5 dies hàbils següents a la publicació de la resolució de concessió en el Diari Oficial de la Generalitat Valenciana, l'òrgan concedent pot acordar, sense necessitat d'una nova convocatòria, la concessió de la subvenció al projecte següent amb vista a la seua puntuació, sempre que amb la renúncia s'haja alliberat crèdit suficient per a atendre, com a mínim, una de les sol·licituds que apareixen en la llista de suplents, es puga desenvolupar l'activitat dins dels terminis que estableix la convocatòria i imputar el pagament de l'import de l'ajuda a l'exercici pressupostari corresponent.  
  
En aquests casos, l'òrgan concedent de la subvenció ha de comunicar aquesta opció als interessats a fi que accepten la proposta de subvenció en el termini improrrogable de 5 dies hàbils. Una vegada acceptada la proposta per part del sol·licitant o els sol·licitants, l'òrgan administratiu dictarà una resolució complementària de concessió.  
4. La resolució del procediment, que posarà fi a la via administrativa, es dictarà i notificarà en el termini màxim de sis mesos, a comptar de la data de publicació de la convocatòria.  
5. En tot cas, la resolució de concessió s'haurà de publicar en el Diari Oficial de la Generalitat Valenciana, d'acord amb el que disposen l'article 45 de la Llei 39/2015, d'1 d'octubre, del procediment administratiu comú de les administracions públiques, i la pàgina web de l'IVC.  
  
En el cas que les sol·licituds presentades no es resolguen en el termini esmentat, els interessats estaran legitimats per a entendre-les desestimades per silenci administratiu negatiu, sense perjudici de l'obligació de l'IVC de resoldre expressament sobre el procediment que conté l'LPAC.  
  
Article 12. Obligacions comunes de les persones i entitats beneficiàries  
Seran obligacions de les persones beneficiàries de les ajudes que preveu aquesta ordre, sense perjudici del que es disposa específicament per a cada modalitat d'ajudes:  
a) Dur a terme l'activitat que fonamenta la concessió de la subvenció i executar el projecte subvencionable en l'exercici determinat en la convocatòria corresponent.  
b) Acreditar davant de l'entitat concedent la realització d'aquesta activitat, així com el compliment dels requisits i les condicions que determinen la concessió o el gaudi de la subvenció.  
c) Comunicar a l'IVC qualsevol eventualitat o modificació que puga afectar el desenvolupament de l'objecte de la subvenció en el termini de deu dies des que es produïsca. Qualsevol canvi de caràcter substancial que es produïsca l'haurà d'autoritzar l'IVC. La realització de canvis sense una comunicació prèvia i una autorització subsegüent podrà determinar la revocació de la subvenció, amb la devolució de l'ajuda rebuda, d'acord amb el que preveu l'article 14, punt 2, d'aquesta ordre.  
  
d) Complir el que preveuen els convenis laborals vigents amb professionals del sector corresponent a l'activitat subvencionada.  
e) Justificar la subvenció en els termes i terminis previstos en cadascuna de les convocatòries.  
f) Sotmetre's a les actuacions de comprovació i control financer que es duguen a terme en relació amb l'objecte i la destinació de la subvenció concedida, d'acord amb el que estableix l'article 46 de la Llei 38/2003, LGS, en relació amb les ajudes concedides, i al pla de control establit per l'IVC.  
A aquest efecte, les persones i entitats hauran de disposar dels llibres comptables, els registres diligenciats i altres documents degudament auditats en els termes que exigeix la legislació mercantil i sectorial aplicable a la persona beneficiària en cada cas.  
g) Comunicar a l'Institut Valencià de Cultura l'obtenció d'altres subvencions, ajudes, ingressos o recursos procedents de qualssevol administracions, o ens públics o privats, i concedits per a la mateixa finalitat que la que preveu la convocatòria corresponent. Aquesta comunicació s'ha d'efectuar en el moment que es conega i, en tot cas, juntament amb la justificació de l'aplicació donada als fons percebuts.  
  
h) Fer una publicitat adequada al caràcter públic del finançament de l'activitat, la inversió o l'actuació, d'acord amb el que disposa l'article 18, punt 4, de l'LGS, i en les circumstàncies i les condicions que preveu la Llei 1/2022, de 13 d'abril, de transparència i bon govern de la Comunitat Valenciana.  
Aquestes mesures consistiran en la inclusió dels logotips institucionals de l'IVC, així com les llegendes relatives al finançament públic en cartells, plaques commemoratives, materials impresos, mitjans electrònics, o audiovisuals, o bé en esments fets en mitjans de comunicació.  
  
En aquest sentit, s'haurà de fer constar en tot el material gràfic i audiovisual publicitari que s'elabore (cartells, fullets, pancartes, suports digitals i la resta de documentació i material utilitzat) que l'activitat subvencionada es fa en col·laboració amb la Generalitat, i en les inclusions o els esments que es fan en les pàgines web oficials per a donar repercussió a les activitats, s'hauran d'incorporar els logotips institucionals disponibles en la pàgina web de l'IVC.  
Tot això, sempre que l'activitat es faça en un moment posterior a la publicació de la resolució de concessió.  
i) Comunicar per escrit la renúncia a l'ajuda concedida, quan no siga possible dur a terme l'activitat per a la qual s'haja concedit o quan no puguen complir les condicions que preveuen aquesta ordre i l'article 14 de l'LGS.  
j) Participar en les activitats de foment, difusió o promoció cultural que organitza la Generalitat, relacionades amb les activitats subvencionades, si així són requerides per a fer-ho, i autoritzar la difusió de les obres subvencionades en aquestes activitats mitjançant la pàgina web de l'IVC.  
k) Els contractes que formalitze la persona o entitat beneficiària d'una subvenció, amb un mateix proveïdor per a la realització d'actuacions subvencionades, que tinguen un import superior al que es preveu per als contractes menors, de conformitat amb la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, requeriran que s'hagen sol·licitat almenys tres ofertes de tres proveïdors diferents, amb caràcter previ a l'adquisició del compromís per a la prestació del servei o el lliurament del bé, llevat que, per les característiques especials que tinga, hi haja en el mercat només una empresa prestadora o subministradora, o la despesa s'haja fet amb anterioritat a la publicació d'aquesta resolució.  
Tot això d'acord amb el que preveu l'article 31.3 de la Llei 38/2003, de 17 de novembre, general de subvencions, en relació amb l'article 118.1 de la Llei 9/2017, de 8 de novembre de contractes del sector públic.  
l) Trobar-se al corrent en el compliment de les obligacions tributàries i amb la Seguretat Social en els termes que estableixen l'LGS i l'RLGS, i acreditar aquest aspecte abans que es dicte la proposta de resolució de concessió de cada convocatòria, així com en els processos de justificació de l'ajuda concedida. El compliment d'aquestes obligacions el podrà verificar l'òrgan instructor sempre que el sol·licitant no s'hi opose, d'acord amb el que preveu l'article 28.2 de l'LPAC. Els sol·licitants que s'hi oposen hauran d'aportar la documentació acreditativa d'estar al corrent de les obligacions esmentades.  
  
m) No incórrer en les prohibicions per a obtindre la condició de beneficiari que recull l'article 13 de l'LGS.  
La justificació per part de les persones o entitats de no estar incurses en les prohibicions per a assolir aquesta condició s'haurà de fer mitjançant la presentació d'una declaració responsable davant de l'IVC, i caldrà estar en aquesta situació durant tot el procediment de tramitació de les ajudes fins al pagament d'aquestes. Qualsevol circumstància que puga afectar aquesta declaració responsable al llarg de la duració del procediment de les ajudes s'haurà de comunicar necessàriament a l'IVC tan prompte com es produïsca.  
n) Reintegrar els fons percebuts en els supòsits que preveu l'article 37 de la Llei 38/2003.  
o) Els sol·licitants que estiguen obligats a disposar d'un pla d'igualtat segons el que preveu la Llei orgànica 3/2007, de 22 de març, n'hi hauran d'incloure una còpia i acreditar el visat de la direcció general competent en matèria de dona i igualtat de la Generalitat. En cas que no disposen d'aquest pla, no podran obtindre la condició de beneficiaris.  
  
p) Les altres obligacions que establisca l'article 14 de l'LGS i la normativa que resulte d'aplicació en la disposició de fons públics.  
  
q) Qualsevol altra obligació que preveu la normativa general de subvencions.  
  
Article 13. Obligacions específiques de les persones i entitats beneficiàries segons la modalitat  
1. Les empreses beneficiàries d'ajudes a gires fora de la Comunitat Valenciana hauran d'aportar, en el moment de la justificació, les factures emeses en ocasió dels concerts que són objecte de subvenció o, en defecte d'això, els contractes corresponents.  
2. Les empreses beneficiàries d'ajudes a la producció d'espectacles de música en viu hauran d'aportar, en el moment de la justificació, el certificat d'estrena emés pel responsable de l'espai o la sala en què aquest s'haja produït.  
3. Les persones beneficiàries d'ajudes a la composició d'obres musicals de nova creació vinculades a la seua estrena hauran d'aportar, en el moment de la justificació, una còpia de les partitures de l'obra completa i un certificat de l'estrena emés pel responsable de l'espai o la sala en què aquest s'haja produït.  
En cas que l'obra s'edite, l'IVC haurà de constar com a entitat col·laboradora i s'hi hauran d'incloure els logotips oficials, d'acord amb les normes d'identitat corporativa disponibles en la seua pàgina web.  
Aquesta obra passarà a formar part del fons documental de l'IVC per a ser conservada i permetre'n la consulta.  
4. Les empreses beneficiàries d'ajudes a la producció discogràfica hauran de lliurar, en el moment de la justificació, un exemplar del producte editat, en el mateix format en què es comercialitzarà, amb el depòsit legal corresponent.  
En el cas que es faça l'activitat en un moment posterior a la publicació de cada resolució de concessió, s'hauran d'incloure, en la funda exterior de cada exemplar i de manera visible, així com en tota la publicitat gràfica o escrita que es genere, els logotips oficials de l'IVC, d'acord amb les normes d'identitat corporativa disponibles en la seua pàgina web.   
S'haurà de procedir de la mateixa manera en els casos de reedicions que suposen una alteració del disseny original i quan s'acorde amb un tercer, a Espanya o fora d'Espanya, una nova edició del material que és objecte de la subvenció.  
En el cas que se cedisquen a tercers fragments destinats a qualsevol mena de suport sonor o audiovisual, només s'haurà d'efectuar una menció escrita de l'ajuda concedida, en els crèdits.  
Aquestes obligacions tindran una vigència de deu anys des de la data de la primera edició del material que és objecte d'ajuda, i afectarà tant qualsevol reedició posterior a càrrec del beneficiari de la subvenció, com de qualsevol altra empresa discogràfica que haja adquirit els drets.  
  
5. Les empreses beneficiàries d'ajudes a la producció de vídeos musicals hauran de lliurar, en el moment de la justificació, una còpia del producte final en el mateix format que es comercialitzarà.  
En el cas que es faça l'activitat en un moment posterior a la publicació de cada resolució de concessió, s'hauran d'incloure, en els títols de crèdit, i de manera visible, així com en tota la publicitat gràfica o escrita que es genere, els logotips oficials de l'IVC, d'acord amb les normes d'identitat corporativa disponibles en la seua pàgina web.   
  
S'haurà de procedir de la mateixa manera en els casos de reedicions, i quan s'acorde amb un tercer, a Espanya o fora d'Espanya, una nova edició del material que és objecte de la subvenció.  
En el cas que se cedisquen a tercers fragments destinats a qualsevol mena de suport sonor o audiovisual, només s'haurà d'efectuar una menció escrita de l'ajuda concedida, en els crèdits.  
Aquestes obligacions tindran una vigència de deu anys des de la data de la primera edició del material que és objecte d'ajuda, i afectaran tant qualsevol reedició posterior a càrrec de l'empresa beneficiària de l'ajuda, com de qualsevol altra empresa audiovisual que haja adquirit els drets.  
  
Article 14. Quantia mínima que es pot justificar i canvis substancials  
1. En totes les ajudes que conté aquesta ordre, la despesa mínima, realitzada i justificada per a poder considerar complit l'objecte i la finalitat de l'ajuda, ha de ser la més alta de les següents:  
a) El 50 % del pressupost total del projecte presentat en el moment de la sol·licitud.  
b) L'import de la subvenció concedida.  
L'incompliment comportarà la minoració o revocació de la subvenció concedida i, si és el cas, el reintegrament de les quantitats percebudes.  
Per a establir les circumstàncies que determinen la revocació d'una subvenció caldrà ajustar-se als percentatges de despesa directa i indirecta de justificació obligatòria en cada modalitat d'ajuda, així com al percentatge total justificat respecte a l'exigit, que, en qualsevol cas, mai podrà ser inferior al 50 %.  
En la modalitat d'ajudes biennals a l'organització i el manteniment d'estructures administratives, la quantitat mínima que s'ha de justificar estaria referida a l'import total de l'ajuda concedida i, per tant, la verificació, a l'efecte de determinar possibles desviacions, es duria a terme quan acabe el segon any.  
En cap cas, el pagament de la subvenció serà superior a l'import concedit i justificat correctament.  
2. Amb independència del que es disposa en el paràgraf anterior, també es produirà la minoració o revocació d'una subvenció, amb l'obligació de devolució de l'ajuda rebuda, si és el cas, si un projecte pateix una modificació substancial que no estiga autoritzada per la persona que ocupe la presidència de la Comissió Tècnica de Valoració, amb l'informe previ del Servei d'Ajudes de l'IVC. Per tant, és obligació de la persona o entitat beneficiària comunicar els canvis per escrit a aquest Servei d'Ajudes i sol·licitar l'autorització esmentada, segons disposa l'apartat c de l'article 12 d'aquesta ordre.  
En aquest sentit, es consideren modificacions de caràcter substancial:  
a) Els casos en què el pressupost que es declara executat mostre una desviació negativa superior al 25 % respecte del que va presentar juntament amb la sol·licitud d'ajuda. En aquests casos, la subvenció es minorarà de manera proporcional, tenint en compte també les despeses efectivament justificades i en quina mesura els canvis realitzats afecten l'activitat subvencionada. Si es dona la circumstància que la desviació negativa assoleix el 50 % respecte del pressupost presentat juntament amb la sol·licitud, es produirà la revocació automàtica de la subvenció.  
  
En la modalitat d'ajudes biennals a l'organització i el manteniment d'estructures administratives, aquestes desviacions pressupostàries estarien referides a l'import total de l'ajuda concedida i, per tant, la minoració o revocació de l'ajuda es determinaria quan acabara la segona anualitat.  
b) Les modificacions no pressupostàries que contribuïsquen a desvirtuar la qualitat o a alterar l'objecte, la finalitat o el calendari del projecte original. En aquests supòsits, la subvenció es minorarà proporcionalment en la mesura que els canvis afecten el desenvolupament de l'activitat, i l'ajuda podrà ser revocada si les modificacions desvirtuen per complet el projecte original pel qual aquesta es va concedir.  
  
Article 15. Despeses subvencionables  
1. Es consideren despeses subvencionables les que, de manera indubtable i sent estrictament necessàries, responguen a la naturalesa de l'actuació subvencionada i es deriven de manera manifesta de la realització d'aquesta, sempre que s'executen dins del període que establisca la convocatòria de què es tracte, i no contravinguen el que disposa l'article 53 de l'RGEC.  
2. Es considerarà despesa executada la que s'haja pagat i facturat efectivament abans que finalitze el període de justificació. Excepcionalment, per a les despeses de seguretat social corresponents a l'últim mes del període de justificació, es considerarà la despesa realitzada amb el criteri de la meritació.  
3. Els costos indirectes són els costos de la persona o entitat beneficiària que afecten diverses de les seues activitats, i també els costos estructurals que, sense que siguen imputables a una determinada activitat, són imprescindibles per al seu funcionament.  
Els costos indirectes seran subvencionables sempre que s'imputen pel beneficiari a l'activitat subvencionada en la part que raonablement corresponga, d'acord amb els principis i les normes de comptabilitat generalment admeses i, en tot cas, en la mesura que aquests costos corresponguen al període en què efectivament es du a terme l'activitat subvencionada i fixant en cada convocatòria el percentatge màxim que s'ha d'imputar en cada modalitat sobre els costos directes.  
S'exceptua del que s'ha dit en el paràgraf anterior la modalitat d'ajudes biennals a l'organització i el manteniment d'estructures administratives, en les quals totes les despeses subvencionables seran indirectes.  
4. No es podrà incloure com a despesa subvencionable l'import de l'IVA deduïble en els casos en què la persona beneficiària faça la declaració corresponent de l'impost esmentat i, per tant, la quantitat que es podrà imputar com a despesa serà la corresponent a la base imposable de les factures.  
5. Amb caràcter general, i sense perjudici del que es desenvolupa en cada convocatòria per a les modalitats diferents d'ajuda, no s'admetran com a despeses subvencionables:  
a) L'adquisició de béns susceptibles d'inventariar (ordinadors, focus, mobiliari, discos durs, etc.).  
b) Els interessos deutors de comptes bancaris, recàrrecs i sancions administratives o penals.  
c) Els serveis de càtering i restauració.  
d) Les dietes, llevat que aquestes figuren integrades en les nòmines o factures dels serveis prestats.  
e) Les despeses generals de papereria, fotocòpies, correus i missatgeria.  
f) Les despeses de decoració floral i els regals que no estiguen previstos com a premis en les bases de l'activitat.  
6. En la modalitat d'ajudes a la programació en sales d'exhibició, en cap cas s'acceptaran despeses generades per l'exhibició d'altres representacions artístiques que no siguen musicals, ni de les que estiguen organitzades per un tercer que haja llogat o tinga cedida la sala de manera puntual.  
7. En la modalitat d'ajudes a la producció discogràfica i en la modalitat d'ajudes a la producció de vídeos musicals, cada convocatòria establirà el percentatge màxim que poden assolir les despeses directes de promoció, publicitat i màrqueting, a l'efecte de justificació, que mai podran superar el 25 % en el primer cas i el 15 %, en el segon. En els dos casos, queden expressament excloses les despeses de marxandatge.  
  
8. Els socis d'una entitat beneficiària, o les persones físiques beneficiàries en el cas d'empresaris individuals, poden retribuir els seus serveis a l'activitat subvencionada i imputar els costos derivats d'aquests a l'efecte de justificació. A aquest efecte, i quan es tracte de despeses directes, cada convocatòria haurà d'establir el percentatge màxim que aquests costos poden suposar respecte de l'import total de despeses directes que s'ha de justificar, que mai podrà superar el 30 %.  
  
Article 16. Termini i forma de justificació  
1. Tota persona o entitat beneficiària està obligada a presentar la justificació del compliment de les condicions imposades i de la consecució dels objectius que preveu l'acte de concessió de la subvenció.  
  
Les diverses convocatòries podran preveure en quines modalitats d'ajuda, per raó de l'objecte o de la naturalesa de la subvenció, la justificació consistirà en el lliurament del material produït derivat de la realització de l'activitat subvencionada.  
2. La justificació adoptarà la forma de compte justificatiu, que haurà de contindre, amb caràcter general, la documentació següent:  
a) Una memòria d'activitat, segons el model normalitzat, justificativa del compliment de les condicions imposades en la concessió de la subvenció, amb la indicació de les activitats dutes a terme i els resultats obtinguts.  
b) Una fitxa pressupostària, segons el model normalitzat, justificativa del cost de les activitats realitzades. S'hi haurà d'incloure el detall d'altres ingressos o subvencions que hagen finançat l'activitat amb la indicació de l'import i la procedència.  
c) Una relació classificada, en model normalitzat, de les despeses derivades de l'activitat amb les quals la persona o entitat beneficiària justifique la subvenció.  
d) Un dossier ordenat de la mateixa manera que la llista de l'esmentada relació classificada, amb una còpia de cada factura que s'hi esmente i de la documentació acreditativa de la realització del pagament, per qualsevol dels mitjans que preveu aquesta ordre.  
3. En els casos en què l'import que s'ha de justificar siga igual o superior a 25.000 €, la justificació adoptarà el model de compte justificatiu amb informe d'auditor. En aquests casos, l'auditor de comptes haurà d'estar inscrit com a exercent en el Registre oficial d'auditors de comptes, dependent de l'Institut de Comptabilitat i Auditoria de Comptes. Amb caràcter general, haurà de contindre la documentació següent:  
a) Una memòria d'activitat, segons el model normalitzat, justificativa del compliment de les condicions imposades en la concessió de la subvenció, amb la indicació de les activitats dutes a terme i els resultats obtinguts.  
b) Una fitxa pressupostària, segons el model normalitzat, justificativa del cost de les activitats realitzades. S'hi haurà d'incloure el detall d'altres ingressos o subvencions que hagen finançat l'activitat amb la indicació de l'import i la procedència.  
c) L'informe de l'auditor de comptes, al qual s'adjuntarà la rekació classificada, en model normalitzat, de les despeses derivades de l'activitat amb les quals la persona o entitat beneficiària justifique la subvenció.  
  
En cas que la persona o entitat beneficiària no estiga obligada a auditar els seus comptes anuals, la designació de l'auditor de comptes serà la que duga a terme el mateix beneficiari.  
En tot cas, el beneficiari estarà obligat a posar a la disposició de l'auditor de comptes tots els llibres, registres i documents que siguen exigibles, i a conservar aquesta informació i documents per a les actuacions de comprovació i control que preveu la llei.   
L'empresa auditora s'haurà de sotmetre al que estableix l'Ordre EHA/1434/2007, de 17 maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, en l'àmbit del sector públic estatal, que preveu l'article 74 de l'RLGS.  
En el cas d'ajudes biennals a l'organització i el manteniment d'estructures administratives, s'haurà de tindre en compte, a l'efecte de determinar la quantia que cal justificar, que es prendrà en consideració l'import total que s'ha de justificar i no la quantia de cadascuna de les anualitats. En conseqüència, si aquest és igual o superior a 25.000 €, les persones o entitats beneficiàries s'hauran d'ajustar, per a la justificació de cadascuna de les anualitats, al compte justificatiu amb informe d'auditoria.  
La despesa derivada de l'informe d'auditoria tindrà la condició de despesa indirecta subvencionable.  
Excepcionalment, les persones i entitats beneficiàries que hagen de justificar menys de 25.000 euros podran presentar, si així ho estimen, aquesta modalitat de justificació amb un informe d'auditoria.  
4. Quan així ho prevegen les diverses convocatòries, es podrà presentar el compte justificatiu simplificat, que haurà de contindre, amb caràcter general, la documentació següent:  
a) Una memòria d'activitat, segons el model normalitzat, justificativa del compliment de les condicions imposades en la concessió de la subvenció, amb la indicació de les activitats dutes a terme i els resultats obtinguts.  
b) Una fitxa pressupostària, segons el model normalitzat, justificativa del cost de les activitats realitzades. S'hi haurà d'incloure el detall d'altres ingressos o subvencions que hagen finançat l'activitat amb la indicació de l'import i la procedència.  
c) Una relació classificada, en model normalitzat, de les despeses derivades de l'activitat amb les quals la persona o entitat beneficiària justifique la subvenció.  
L'òrgan concedent podrà comprovar, per mitjà de les tècniques de mostreig, els justificants que estime oportuns i que permeten obtindre una evidència raonable sobre l'aplicació adequada de la subvenció, per a la qual cosa requerirà al beneficiari la remissió dels justificants de despesa seleccionats. L'import que es comprovarà serà, com a mínim, el de l'ajuda concedida.  
5. En les factures i els altres documents acreditatius haurà de constar com a únic destinatari l'entitat beneficiària, de manera que no s'admetran les factures emeses a entitats o persones interposades en nom de la persona beneficiària ni els pagaments realitzats per entitats o persones que no siguen les beneficiàries.  
Totes les despeses superiors a 300 € s'hauran de fer mitjançant una transferència bancària, un xec o un pagaré. A l'efecte del càlcul de la quantia assenyalada, s'hauran de sumar tots els imports o pagaments realitzats a una mateixa persona física o jurídica en què s'haja pogut fraccionar el lliurament d'un mateix bé o la prestació d'un mateix servei.  
1r. En el cas de pagaments realitzats per mitjà de transferència bancària, la documentació acreditativa a l'efecte de justificació serà la còpia del resguard d'aquesta, en la qual haurà de constar el nom del destinatari, la data i l'import d'aquesta. Si una mateixa transferència engloba diverses factures, s'haurà d'aportar una llista detallada d'aquestes.  
  
2n. Si la forma de pagament és un xec o un pagaré, el document justificatiu consistirà en un rebut, signat i segellat pel proveïdor, en el qual s'haurà d'especificar el número de la factura a què correspon el pagament, així com la data d'aquesta, el número i la data del xec o la data del venciment del pagaré, i davall de la signatura ha d'aparéixer el nom i el NIF de la persona que signa. S'haurà d'aportar, també, una còpia de l'extracte bancari acreditatiu del càrrec en compte, anterior a la data límit de justificació, corresponent a l'operació justificada.  
Si la despesa és inferior a 300 € i s'abona en efectiu, el document justificatiu consistirà en un rebut, signat i segellat pel proveïdor, que haurà d'especificar el número de la factura a què correspon el pagament, així com la data d'aquesta, i davall de la signatura ha d'aparéixer el nom i el NIF de la persona que signa.  
El pagament de les nòmines s'haurà de justificar únicament per mitjà d'una transferència bancària i es podrà exigir la presentació de les cotitzacions a la Seguretat Social.  
En cap cas s'acceptaran tiquets com a documents comptables justificatius de despesa, que queden substituïts per les factures simplificades, d'acord amb el Reial decret 1619/2012, de 30 de novembre.  
6. El termini màxim per a presentar tota la documentació per a justificar la subvenció serà el 30 de novembre de cada exercici. En aquest sentit, tots els documents hauran d'estar subscrits per la persona beneficiària o pel representant legal de l'entitat beneficiària, i s'hauran de presentar en l‘IVC per via telemàtica, segons el que es preveu en l'article 7 d'aquesta ordre per a la presentació de les sol·licituds.  
En el cas de les ajudes biennals a l'organització i el manteniment d'estructures administratives, caldrà tindre en compte que serà preceptiu justificar la primera anualitat de la subvenció, no més tard del 30 de novembre de l'exercici en què es convoquen cada vegada, i per un import, com a mínim, igual a la quantia de la primera anualitat. Si aquest és inferior, l'ajuda es minorarà proporcionalment i no es podrà compensar la diferència en la justificació de la segona anualitat. El termini per a justificar la segona anualitat de la subvenció, que haurà d'anar acompanyat d'un balanç final, amb la finalitat de verificar el compliment del que es disposa en l'article 14 d'aquesta ordre, serà el 30 de novembre de l'exercici següent a cada convocatòria.  
La falta de justificació en aquest termini determinarà la revocació de la subvenció concedida.  
Així, tindran la consideració d'incompliments i, en conseqüència, es podran imposar les sancions previstes en l'article 23 d'aquesta ordre:  
  
a) Presentar de manera incompleta el compte justificatiu.  
b) No atendre els requeriments d'esmena i millora en temps i/o forma.  
7. En qualsevol cas, i sense perjudici de tot el que s'ha disposat anteriorment, l'òrgan gestor podrà requerir els justificants que estime oportuns a fi d'obtindre un evidència raonable de l'aplicació adequada de la subvenció mitjançant la tècnica de mostreig estratificat, fins i tot de tots els justificants de despesa, si es generen dubtes sobre el cost del projecte.  
8. Per a controlar l'acumulació eventual de subvencions, l'entitat beneficiària haurà de presentar una declaració responsable en la qual faça constar que els documents o les factures presentades, per un valor, com a mínim, de l'ajuda concedida, s'apliquen únicament a la justificació de la subvenció concedida.  
9. Si la despesa subvencionable supera les quanties que estableix la normativa sobre contractes del sector públic per al contracte menor, el beneficiari haurà de recaptar tres ofertes de proveïdors diferents amb anterioritat a la contractació, llevat que per les seues característiques especials no hi haja en el mercat un nombre d'entitats suficient que els facen, presten o subministren, o llevat que la despesa s'haja efectuat amb anterioritat a la concessió de la subvenció. L'elecció entre les ofertes presentades, que s'ha d'aportar amb la justificació de l'ajuda, sempre que s'haja aportat aquesta documentació juntament amb la sol·licitud, es durà a terme d'acord amb criteris d'eficiència i economia, i l'elecció s'ha de justificar expressament en una memòria quan no recaiga en la proposta econòmica més avantatjosa.  
  
En els casos en què siga preceptiva la sol·licitud de diverses ofertes i aquestes no s'aporten o l'adjudicació haja recaigut, sense justificació adequada, en una que no siga la més favorable econòmicament, l'òrgan concedent podrà recaptar una taxació pericial del bé o servei, i seran a compte del beneficiari les despeses que s'ocasionen. En aquest cas, la subvenció es calcularà prenent com a referència el més baix dels dos valors: el declarat pel beneficiari o el resultat de la taxació (article 83.2 RLGS). Si el valor declarat pel beneficiari és superior al de la taxació, haurà de reintegrar o perdrà el dret de cobrament, segons els casos, per a aquest excés.  
10. La persona o entitat beneficiària no podrà concertar l'execució total o parcial de les activitats subvencionades amb persones o entitats vinculades amb el beneficiari, llevat que concórreguen les circumstàncies que preveu l'article 20 d'aquesta ordre.  
  
Article 17. Pla de control  
1. De conformitat amb el que disposa l'LHIS, es determinen en aquestes bases reguladores les accions que, en compliment d'aquesta normativa, s'estableixen per a comprovar l'efectiu i correcte compliment de les activitats subvencionades per les diverses convocatòries. En aquest sentit, es preveuen tres tipus de control:  
a) Control documental: es du a terme, fonamentalment, per mitjà de la documentació que les persones i entitats beneficiàries d'una subvenció estan obligades a presentar per a justificar-la. Així, es verifica que la informació aportada en la memòria de l'activitat es correspon efectivament amb el projecte per al qual se li ha concedit l'ajuda. Aquesta memòria es basa en una altra documentació o element, depenent de les diverses modalitats:  
1r. Factures o, en defecte d'aquestes, contractes corresponents als concerts que són objecte de subvenció, en el cas de la modalitat d'ajudes a gira fora de la Comunitat Valenciana.  
2n. Certificats d'estrena, emesos pels responsables de les sales en què aquestes hagen tingut lloc, en el cas de la modalitat de producció d'espectacles de música en viu.  
3r. Certificat d'estrena emés pel responsable de la sala en què aquesta haja tingut lloc, i partitures de les obres subvencionades, en el cas de la modalitat de composició d'obres de nova creació vinculades a la seua estrena.  
4t. Exemplar de la producció discogràfica generada, en el cas de la modalitat de producció discogràfica.  
5é. Còpia del vídeo musical gravat, en el cas de la modalitat de producció de vídeos musicals.  
També, que la informació econòmica aportada siga correcta i s'ajuste al que disposen les diverses normatives vigents.  
b) Control digital: es du a terme per mitjà de la visita periòdica i constant a les pàgines web de les diverses entitats sol·licitants d'ajuda, a fi de fer un seguiment continuat del desenvolupament dels festivals i cicles de música, així com de les programacions de les sales d'exhibició, amb una atenció especial a les cancel·lacions, modificacions o altres qüestions que puguen alterar el projecte d'activitat.  
c) Control telefònic i telemàtic: per mitjà del contacte continuat amb els diversos agents culturals especialitzats en el sector de la música que participen de les activitats subvencionades com a receptors del resultat o exhibidors d'aquestes.  
d) Control presencial: es du a terme mitjançant l'assistència efectiva del personal de l'òrgan concedent al desenvolupament en directe d'algunes de les activitats subvencionades, triades de manera aleatòria i d'acord amb les possibilitats existents que es deriven de les mateixes circumstàncies de cada modalitat de subvenció.  
2. Les mesures de control documental es duen a terme sobre el 100 % dels projectes subvencionats en cada convocatòria, atés que l'òrgan concedent disposa de la documentació, ja que la presentació d'aquesta es conforma com una de les obligacions dels beneficiaris en el moment de la justificació.  
Així mateix, aquesta mena de control es fa sobre el 100 % de la quantia de la línia de la subvenció.  
3. Les mesures de control digital es duen a terme sobre el 40 % dels projectes presentats en les diverses convocatòries, al llarg de l'exercici que correspon a cadascuna d'aquestes i de manera aleatòria.  
  
4. Les mesures de control telefònic i telemàtic es duen a terme sobre el 25 % dels projectes presentats en les diverses convocatòries, al llarg de l'exercici que correspon a cadascuna d'aquestes. Es fan de manera aleatòria o si hi ha elements que, d'alguna manera, donen lloc a l'existència d'elements de risc que deriven en la consideració que no s'ha complit l'objecte i la finalitat de l'ajuda.  
5. Les mesures de control presencial es duen a terme sobre el 15 % dels projectes presentats en les diverses convocatòries, al llarg de l'exercici que correspon a cadascuna d'aquestes, de manera aleatòria, però sempre tenint en compte que les dificultats d'assistència que es deriven de determinades modalitats recollides en aquestes bases, com aquelles en les quals l'activitat té lloc fora de la Comunitat Valenciana, condicionen aquesta mena de seguiment.  
  
Article 18. Pagament de les ajudes  
1. El pagament de la subvenció s'efectuarà amb una justificació prèvia de les persones i entitats beneficiàries de la correcta realització de l'activitat per a la qual es va concedir l'ajuda i de l'oportuna acreditació de la despesa efectuada.  
S'efectuarà mitjançant una transferència bancària, ateses les dades de domiciliació bancària aportades per cada beneficiari, juntament amb la justificació de l'ajuda.  
La falta de justificació o la concurrència d'alguna de les causes de reintegrament establides en l'article 172 de l'LHIS comportarà la revocació de la subvenció.  
2. No es podrà fer el pagament de la subvenció si el beneficiari no es troba al corrent en el compliment de les seues obligacions tributàries i davant de la Seguretat Social, o té la condició de deutor per resolució de procedència de reintegrament.  
  
Article 19. Règim d'abonaments a compte, pagaments anticipats i garanties  
1. Aquesta ordre preveu la possibilitat de fer abonaments a compte o pagaments anticipats de conformitat amb el que es disposa en l'article 171 de l'LHIS.  
2. Els abonaments a compte respondran al ritme d'execució de les accions subvencionades i s'abonaran per una quantia equivalent a la justificació presentada, sempre que la naturalesa i les característiques de les activitats permeten aquest fraccionament a l'efecte del pagament.  
3. Es podran sol·licitar pagaments anticipats d'acord amb el que es preveu en cada convocatòria.  
Aquests exigiran l'aportació d'una garantia per part del beneficiari que ho sol·licite, que consistirà en un aval emés per una entitat financera autoritzada per a operar a Espanya que cobrisca tota la bestreta. L'aval tindrà una duració indefinida, i mantindrà la vigència fins que l'IVC, una vegada presentada la justificació del total de despeses per l'import d'aquesta anualitat, certifique l'extinció de l'obligació garantida i la cancel·lació de l'aval.  
No obstant això, no estaran obligades a constituir garantia les persones beneficiàries a què es refereix l'article 171.5 de l'LHIS.  
4. L'import anticipat estarà subjecte a disponibilitat pressupostària.  
  
Article 20. La subcontractació  
1. La realització de l'activitat subvencionada és obligació personal del beneficiari sense altres excepcions que les que estableixen aquestes bases reguladores, dins dels límits i complint els requisits que fixen els articles 29 de l'LGS i 68 de l'RLGS.  
2. El beneficiari podrà concertar amb tercers l'execució de l'activitat subvencionada fins a un límit màxim del 50 % de l'import d'aquesta, sumant els preus de tots els subcontractes.  
Amb la sol·licitud prèvia del beneficiari, sempre que concórreguen circumstàncies que així ho justifiquen, la persona que ocupe la direcció general de l'IVC podrà autoritzar de manera singular, i a proposta de l'òrgan encarregat d'instruir el procediment, la subcontractació d'un màxim del 75 % de l'import de l'activitat subvencionada.  
3. En els casos en què la subcontractació excedisca el 20 % de l'import de la subvenció i aquest import siga superior a 60.000 euros, serà necessària, en tot cas, l'autorització prèvia per part de la direcció general de l'IVC i la subscripció del contracte per escrit.  
4. Sense perjudici del que s'ha indicat anteriorment, el beneficiari no podrà concertar l'execució total o parcial de les activitats subvencionades amb persones o entitats vinculades amb el beneficiari, llevat que concórreguen les circumstàncies següents:  
a) Que s'obtinga l'autorització expressa prèvia de l'òrgan concedent.  
b) Que l'import de l'activitat subvencionable no excedisca el cost en què ha incorregut l'entitat vinculada. L'acreditació del cost s'ha de fer en la justificació en els mateixos termes que s'estableixen per a l'acreditació de les despeses del beneficiari.  
S'entén per persones vinculades, a aquest efecte, aquelles en què concórrega alguna de les circumstàncies a què es refereix l'article 68.2 de l'RLGS.  
5. Si les dades i els motius de la subcontractació (incloent-hi l'activitat objecte d'aquesta, l'empresa que desenvoluparà l'activitat i els percentatges que suposa sobre el pressupost de l'activitat dins dels límits assenyalats) ja figuren de manera expressa en el dossier del projecte d'activitat aportat juntament amb la sol·licitud, ajustant-se al que preveu aquest article, la resolució de concessió d'una ajuda no requerirà les autoritzacions de la subcontractació a què es refereix aquest article. En un altre cas, s'haurà d'obtindre l'autorització esmentada abans de subcontractar. Sense perjudici del que s'ha esmentat, en aquests casos el beneficiari haurà d'acreditar el cost incorregut per l'entitat vinculada i el compliment dels aspectes declarats en el moment de la justificació.  
  
6. A més, s'ha de tindre en compte que:  
a) El contingut de la prestació que se subcontracta ha d'estar perfectament identificat en el projecte presentat.  
b) La persona beneficiària ha d'informar sobre l'adequació de la prestació als preus habituals de mercat.  
c) La mateixa entitat no pot tindre la condició de beneficiària i subcontractada en activitats subvencionades de la mateixa convocatòria.  
7. Les subcontractacions que no s'ajusten al que preveu aquest article no es podran imputar com a despesa de la justificació de l'ajuda concedida.  
  
Article 21. Notificació i comunicació a la Comissió Europea  
1. Les ajudes que, d'acord amb el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, queden excloses de l'aplicació de l'apartat 1, de l'article 107, del Tractat de funcionament de la Unió Europea, no estaran sotmeses a l'obligatorietat de notificació o comunicació a la Comissió Europea, en la mesura que aquestes ajudes estiguen dirigides a persones físiques que no exercisquen activitats econòmiques i, per tant, no complisquen el requisit d'avantatge econòmic per a una empresa, ni amb el de falsejament de la competència que afecta els intercanvis comercials entre els estats membres de la Unió Europea, i concretament la modalitat de composició d'obres musicals de nova creació vinculades a la seua estrena.  
  
2. Les ajudes que per l'import no suposen un falsejament de la competència que afecte els intercanvis comercials entre els estats membres es podran acollir al règim de minimis que estableix el Reglament (UE) núm. 1407/2013, de la Comissió Europea, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DO L352, de 24.12.2013), modificat pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i als ajustos pertinents (DO L215, de 07.07.2020), i no requereixen ser notificats a la Comissió Europea; excepte en els casos que el reglament n'exceptue l'aplicació en l'article 1.1, entre els quals no es troben els sectors culturals. Aquests casos són:  
a) Les ajudes concedides a les empreses que operen en els sectors de la pesca i l'aqüicultura, regulats pel Reglament (CE) núm. 104/2000, del Consell.  
b) Les ajudes concedides a les empreses dedicades a la producció primària de productes agrícoles.  
c) Les ajudes concedides a les empreses que operen en el sector de la transformació i la comercialització de productes agrícoles, en els casos següents:  
1r. Quan l'import de l'ajuda es determine en funció del preu o la quantitat de productes d'aquest tipus adquirits a productors primaris o comercialitzats per les empreses interessades.  
2n. Quan l'ajuda estiga supeditada al fet que una part d'aquesta, o tota, es repercutisca als productors primaris.  
d) Les ajudes a activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
e) Les ajudes condicionades a la utilització de productes nacionals en lloc d'importats.  
Per tant, s'acolliran al règim de minimis les ajudes següents:  
  
a) Ajudes a la programació en sales d'exhibició.  
b) Ajudes a cursos, concursos, jornades i congressos.  
c) Ajudes a les gires fora de la Comunitat Valenciana.  
d) Ajudes per a l'assistència a fires fora de la Comunitat Valenciana.  
  
e) Ajudes a la producció d'espectacles de música en viu.  
f) Ajudes a la producció discogràfica.  
g) Ajudes a la producció de vídeos musicals.  
D'acord amb l'article 3.2 del Reglament 1407/2013, l'import total de l'ajuda sota aquest concepte de minimis, concedit per un estat membre a una única empresa, no ha d'excedir els 200.000 euros durant qualsevol període de tres exercicis fiscals. D'acord amb l'article 6.1 del Reglament de minimis, el centre gestor, abans de concedir l'ajuda, haurà de comprovar que aquesta concessió no dona lloc al fet que l'import total de les ajudes de minimis concedides a l'empresa sobrepassa el límit esmentat. En cas que se supere aquest límit màxim, cap ajuda nova es podrà acollir al Reglament de minimis. A aquest efecte, se sol·licitarà a les entitats beneficiàries una declaració responsable sobre altres ajudes de minimis concedides en l'exercici fiscal corrent i en els dos exercicis anteriors. El període de tres exercicis fiscals es determinarà prenent com a referència els exercicis fiscals utilitzats per l'empresa en l'estat membre de què es tracte i totes les ajudes s'hauran d'expressar com a subvenció en efectiu, amb xifres emprades brutes, és a dir, abans de la deducció d'impostos o altres càrregues. Aquest període presenta, a més, un caràcter mòbil, és a dir, per a tota nova ajuda de minimis que es concedisca, s'ha de calcular la quantia total d'ajudes de minimis atorgades en l'exercici fiscal present i en els anteriors. El moment en què s'ha de considerar concedida una ajuda de minimis és aquell en què es reconega a l'empresa el dret legal a rebre l'ajuda en virtut del règim jurídic nacional aplicable, amb independència de la data de pagament de l'ajuda de minimis a l'empresa.  
  
D'acord amb l'article 5 del Reglament 1407/2013, les ajudes de minimis concedides es podran acumular amb altres ajudes de minimis concedides d'acord amb el Reglament (UE) núm. 360/2012, de la Comissió, fins al límit màxim establit en aquest últim reglament; i amb altres ajudes de minimis concedides d'acord amb altres reglaments de minimis, fins al límit màxim pertinent que s'estableix en l'article 3, apartat 2, d'aquest Reglament 1407/2013 (200.000 euros en tres exercicis fiscals).  
No s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedeix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni es puguen atribuir a costos subvencionables específics es podran acumular a altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
Segons l'article 59 de l'RGEC, aquest serà aplicable fins al 31 de desembre de 2023, data fins a la qual arribarà, doncs, aquesta mesura.  
3. D'acord amb el Decret 128/2017, de 29 de setembre, del Consell, i el Reglament general d'exempció per categories (RGEC): Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187 de 26.6.2014); modificat pel Reglament (UE) 2017/1084, de la Comissió, de 14 de juny de 2017, pel qual es modifica el Reglament (UE) núm. 651/2014, pel que fa a les infraestructures portuàries i aeroportuàries, els llindars de notificació per a les ajudes a la cultura i conservació del patrimoni i per a les ajudes a infraestructures esportives i recreatives multifuncionals, així com els règims d'ajudes de funcionament de finalitat regional, i pel qual es modifica el Reglament (UE) núm. 702/2014, pel que fa al càlcul dels costos subvencionables (DOUE L 156 de 20.6.2017); també pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 2021/1237, de la Comissió, de 23 de juliol de 2021, pel qual es modifica el Reglament (UE) núm. 651/2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del tractat (DOUE L 270 de 29.07.2021), aquest règim d'ajudes es troba exempt de notificació a la Comissió Europea i és compatible amb el mercat interior d'acord amb l'article 107, apartat 3, del tractat, ja que compleix els requisits dels articles 53 o 54, en relació amb el que disposa el capítol I de l'esmentat Reglament 651/2014; i no afecta cap dels sectors ni supòsits que figuren entre les excepcions a la seua aplicació que recull l'article 1.  
  
En conseqüència, s'acolliran a aquest règim d'exempció per categories:  
a) En virtut de l'article 53.2, lletra a, de l'RGEC, les ajudes biennals a l'organització i el manteniment d'estructures administratives.  
b) En virtut de l'article 53.2, lletra d, de l'RGEC, les ajudes a festivals, cicles i esdeveniments commemoratius.  
De conformitat amb l'article 8 de l'RGEC, les ajudes amb costos subvencionables identificables, exemptes en virtut d'aquest reglament, es podran acumular amb: a) qualsevol altra ajuda estatal, sempre que aquestes mesures d'ajudes es referisquen a costos subvencionables identificables diferents; b) qualsevol altra ajuda estatal, corresponent —parcialment o totalment— als mateixos costos subvencionables, únicament si aquesta acumulació no supera la intensitat d'ajuda o l'import d'ajuda més elevats aplicables a aquesta ajuda en virtut del Reglament (UE) núm. 651/2014.  
Les ajudes sense costos subvencionables identificables es podran acumular amb qualsevol altra ajuda estatal sense costos subvencionables identificables fins al llindar més elevat de finançament total pertinent fixat per a les circumstàncies concretes de cada cas en aquest reglament, o en un altre reglament d'exempció per categories, o en una decisió adoptada per la Comissió.  
Les ajudes estatals exemptes en virtut d'aquest reglament no es podran acumular amb ajudes de minimis relatives als mateixos costos subvencionables si aquesta acumulació dona lloc a una intensitat d'ajuda superior a la que estableix el capítol III del reglament.  
Les modalitats d'ajuda a què es refereix aquest punt són ajudes de funcionament, d'acord amb el que s'estableix en l'article 53 de l'RGCE.  
  
Segons l'article 59 de l'RGEC, aquest serà aplicable fins al 31 de desembre de 2023, data fins a la qual arribarà, doncs, aquesta mesura.  
  
Article 22. Reintegrament i graduació d'incompliments  
1. Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament en els casos que preveu l'article 37 de l'LGS.  
2. El procediment de reintegrament de subvencions es regirà per les disposicions generals sobre procediments administratius que conté la legislació del procediment administratiu comú, sense perjudici de les especialitats que estableixen l'LGS i l'RLGS, així com l'article 172 de l'LHIS.  
3. Quan el compliment del beneficiari s'aproxime de manera significativa al compliment total, i aquest acredite una actuació inequívocament tendent a la satisfacció dels seus compromisos, la quantitat que caldrà reintegrar estarà determinada pel número o el grau d'incompliment de l'activitat objecte de subvenció, i es respectarà el principi de proporcionalitat.  
4. Constitueix un cas de pèrdua del dret al cobrament de la subvenció i, si és el cas, de reintegrament d'aquesta, el fet que la quantitat concedida en concepte de subvenció es destine a realitzar una activitat o a complir una finalitat prohibida en el títol VI de la Llei 14/2017, de 10 de novembre, de memòria democràtica i per a la convivència de la Comunitat Valenciana.  
  
Article 23. Infraccions i sancions  
1. El règim d'infraccions i sancions administratives aplicables serà el que estableix el títol IV de l'LGS, així com els articles 173 a 177 de l'LHIS.  
2. La imposició de les sancions en matèria de subvencions s'efectuarà mitjançant un procediment administratiu en què, en tot cas, es donarà audiència a la persona beneficiària abans que es dicte l'acord corresponent i es tramitarà segons el que disposa la legislació del procediment administratiu comú.  
  
  
DISPOSICIÓ ADDICIONAL  
  
Única. No-incidència pressupostària  
L'aprovació d'aquesta ordre no té incidència pressupostària, sense perjudici de les possibles convocatòries que es puguen resoldre d'acord amb la consignació pressupostària que s'establisca en l'exercici corresponent.  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de publicar-se en el Diari Oficial de la Generalitat Valenciana.  
  
València, 24 de maig de 2023  
  
La consellera d'Educació, Cultura i Esport  
RAQUEL TAMARIT IRANZO